               AN COIMISIÚN EORPACH
            An Bhruiséil,29.4.2020
            COM(2020) 176 final
            2020/0068(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leagtar síos bearta sonracha agus sealadacha i bhfianaise ráig COVID-19 agus i dtaca le bailíocht deimhnithe, ceadúnas agus údaruithe áirithe agus le cur ar athlá seiceálacha tréimhsiúla áirithe agus oiliúna tréimhsiúla áirithe i réimsí áirithe den reachtaíocht iompair
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Is é is cuspóir don dréacht‑Rialachán seo leagan síos beart sonrach agus sealadach is infheidhme maidir le tréimhse bhailíochta deimhnithe, ceadúnas agus údaruithe áirithe a athnuachan nó síneadh a chur leis an tréimhse sin agus seiceálacha tréimhsiúla áirithe agus oiliúint thréimhsiúil áirithe a chur ar athlá mar fhreagairt ar na himthosca urghnácha a d’eascair as ráig COVID-19 i réimse an iompair de bhóthar, d’iarnród agus d'uiscebhealaí intíre agus slándáil mhuirí.

               Is dúshlán faoi na Ballstáit nach raibh a leithéid ann riamh iad ráig COVID-19 agus an ghéarchéim sláinte poiblí a bhaineann léi agus is ualach trom iad ar na húdaráis náisiúnta, ar shaoránaigh an Aontais, agus ar na hoibreoirí eacnamaíocha, lena n‑áirítear go háirithe earnáil an iompair. As géarchéim COVID-19 a tháinig na himthosca urghnácha a dhéanann difear do ghnáthghníomhaíochtaí údaráis inniúla na mBallstát agus d’obair na ngnóthas iompair i dtaca leis na foirmiúlachtaí riaracháin atá le déanamh in earnálacha éagsúla iompair. Níorbh fhéidir na himthosca sin a thuar go réasúnta nuair a glacadh reachtaíocht an Aontais den sórt sin.

               Mar gheall ar na bearta poiblí a bhfuil gá leo anois i bhfianaise ráig COVID-19, is minic nach mbíonn na hoibreoirí iompair agus daoine eile lena mbaineann in ann na foirmiúlachtaí nó nósanna imeachta is gá a thabhairt chun críche nó forálacha áirithe de dhlí an Aontais a chomhlíonadh maidir le hathnuachan, síneadh ama nó bailíocht leanúnach deimhnithe, ceadúnas nó údaruithe. Ina theannta sin, agus ar na cúiseanna céanna, d’fhéadfadh sé nach mbeadh údaráis inniúla na mBallstát in ann na hoibleagáidí arna mbunú le dlí an Aontais a chomhlíonadh ná a áirithiú go ndéileálfar le hiarratais ábhartha ó na hoibreoirí iompair roimh dhul in éag na sprioc-amanna is infheidhme.

               Is amhlaidh an cás, mar shampla, maidir le ceadúnais tiomána, le tástálacha ródacmhainneachta ar mhótarfheithiclí agus ar a leantóirí, le ceadúnais Chomhphobail agus le fianuithe tiománaithe le haghaidh soláthar seirbhísí tarlaithe de bhóthar, le deimhnithe sábháilteachta aonair nó údaruithe d’iarnród, le deimhnithe máistrí báid nó le measúnuithe slándála ar chalafoirt etc. Na deimhnithe, ceadúnais agus údaruithe sin a rachadh in éag, i gcomhréir le dlí an Aontais, idir an 1 Márta 2020 agus an 31 Lúnasa 2020, is é is dóichí nach bhféadfaí iad a athnuachan in am trátha.

               Chun a áirithiú go bhfeidhmeoidh an margadh inmheánach go rianúil agus go mbeidh ardleibhéal sábháilteachta iompair ann, chun deimhneacht dhlíthiúil a sholáthar, agus chun aon suaitheadh a d'fhéadfadh bheith sa mhargadh a sheachaint, is gá nósanna imeachta sealadacha a ghlacadh lena gcuirfear síneadh ama le bailíocht na ndeimhnithe, na gceadúnas agus na n‑údaruithe sin a rachadh in éag idir an 1 Márta 2020 agus an 31 Lúnasa 2020 agus go n‑áiritheofar go leanfaidh siad de bheith bailí fós go ceann tréimhse réasúnta ama le linn ráig COVID-19 agus ina diaidh.

               Ar an gcaoi chéanna, ba cheart síneadh ama a chur le foirmiúlachtaí ábhartha agus ba cheart bailíocht ceadúnas, deimhnithe, agus doiciméad den tsamhail sin a choimeád dá réir. I gcás inarb ábhartha, ba cheart modhanna eile atá beartaithe chun gur féidir rialuithe cuí a dhéanamh a cheadú agus iad a bheith éigeantach. Is amhlaidh an cás i réimse na dtacagraf, mar shampla, i gcás go dtéann cártaí tiománaí in éag agus nach bhfuil sé indéanta cárta nua a eisiúint.

               Ina theannta sin, de bharr bearta a rinne na Ballstáit lena mbaineann, arbh é ba aidhm dóibh scaipeadh COVID-19 a chosc nó é a shrianadh, tá sé dofheidhmithe fós deimhnithe, ceadúnais nó údaruithe a athnuachan tráth is déanaí ná an tréimhse ama dá dtagraítear i nós imeachta ábhartha den Rialachán seo nó i nós imeachta eile. I gcás ina gcinnfidh an Coimisiún, ar fháil iarrata dó a chuir an Ballstát lena mbaineann faoina bhráid, go bhfuil bonn cirt leis mar gheall ar na himthosca sin, údaróidh an Coimisiún don Bhallstát lena mbaineann síneadh ama a chur leis an tréimhse ábhartha nó na tréimhsí ábhartha. Ba cheart an síneadh ama sin a theorannú don tréimhse ama ina mbeidh deacrachtaí ann maidir leis na deimhnithe, ceadúnais nó údaruithe a athnuachan sa Bhallstát sin.

               •Comhsheasmhacht le forálacha beartais atá sa réimse beartais cheana

               Níl forálacha sainráite sa reachtaíocht a bhaineann leis an Rialachán seo lena gceadófaí síneadh ama a chur le bailíocht deimhnithe, údaruithe nó ceadúnas sna cásanna sin a tháinig as géarchéim COVID-19. Is gá, dá bhrí sin, nósanna imeachta ábhartha a ghlacadh chun éifeachtaí na géarchéime atá ann faoi láthair a chur san áireamh agus deimhneacht dhlíthiúil a sholáthar do dhaoine aonair agus d'oibreoirí eacnamaíocha, agus d’údaráis na mBallstát freisin.

               •Comhsheasmhacht le beartais eile de chuid an Aontais

               Braitheann feidhmiú éifeachtach an mhargaidh inmheánaigh maidir le hiompar agus seirbhísí gaolmhara ar na hoibreoirí a bheith ag soláthar seirbhísí iompair ar bhonn leanúnach. D’fhéadfadh iarmhairtí diúltacha na géarchéime seo cur isteach ar ghníomhaíochtaí gnóthas de bharr é a bheith dodhéanta na ceanglais is infheidhme a chomhlíonadh. Mar thoradh air sin, d’fhéadfadh sé go mbeadh easpa foirne ann freisin le haghaidh na gníomhaíochta sin, toisc nach mbeadh na doiciméid bhailí is gá acu chun a ngairm a chleachtadh go dleathach. Le forálacha an Rialacháin atá beartaithe tabharfar aghaidh ar an údar mór imní sin trí dheimhneacht dhlíthiúil a áirithiú agus trí fheidhmiú na ngairmeacha iompair a cheadú.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Tá an togra bunaithe ar Airteagal 91 agus Airteagal 100(2) den Chonradh ar Fheidhmiú an Aontais Eorpaigh.

               •Coimhdeacht (maidir le hinniúlacht neamheisiach)

               I gcomhréir le prionsabal na coimhdeachta, ní fhéadfar gníomhaíocht ar leibhéal an Aontais a dhéanamh ach amháin mura féidir leis na Ballstáit na haidhmeanna atá beartaithe a bhaint amach leo féin. Na saincheisteanna is cúis leis an togra seo, is saincheisteanna iad atá nasctha le dlí an Aontais agus mar sin ní fhéadfar iad a leigheas ach trí fhorálacha dhlí an Aontais, i.e. i bhfoirm maoluithe sealadacha.

               •Comhréireacht

               Teastaíonn an ghníomhaíocht seo ar leibhéal an Aontais chun go mbainfear amach an cuspóir go gcuirfear na sásraí dá bhforáiltear sna codanna ábhartha de dhlí an Aontais chun feidhme, agus ollmhéid agus tromchúis ráig COVID-19 atá ann faoi láthair á gcur san áireamh. Tá bearta sealadacha spriocdhírithe sa Rialachán atá beartaithe bearta a bhfuil dlúthbhaint acu le ráig COVID-19 atá ann faoi láthair agus iad teoranta dá bhfuil riachtanach chun deimhneacht dhlíthiúil, sábháilteacht iompair agus dea-fheidhmiú an mhargaidh inmheánaigh a áirithiú.

               •An rogha ionstraime

               Baineann an togra seo le forálacha sonracha a dhéanann difear do chur i bhfeidhm roinnt Treoracha agus Rialachán. Ba cheart feidhm a bheith ag forálacha an ghnímh atá beartaithe láithreach agus iad a bheith infheidhme go díreach chun deimhneacht dhlíthiúil a ráthú gan mhoill, maidir leis na hoibreoirí iompair agus daoine eile lena mbaineann, agus maidir le húdaráis na mBallstát freisin. Mar sin, ba cheart síneadh ex lege a chur le bailíocht deimhnithe, údaruithe agus ceadúnas ábhartha agus leis an oibleagáid dul faoi sheiceálacha, oiliúint nó tástálacha tréimhsiúla, fiú nuair atá na saincheisteanna ábhartha faoi réir Threoir. Mar sin, ba cheart an gníomh reachtach sin a bheith i bhfoirm Rialacháin atá infheidhme go díreach agus nach gá é a thrasuí isteach sa dlí náisiúnta.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Comhairliúcháin leis na páirtithe leasmhara

                  I bhfianaise phráinn an cháis, ní dhearnadh comhairliúchán foirmiúil le páirtithe leasmhara. Mar sin féin, d'iarr údaráis Bhallstát agus páirtithe leasmhara ar an gCoimisiún togra a ghlacadh le haghaidh bearta iomchuí, agus chuir roinnt acu in iúl go raibh siad buartha faoin ilroinnt a d'fhéadfadh tarlú gan gníomhaíocht ar leibhéal an Aontais. Go deimhin, tá bearta náisiúnta chun síneadh ama a chur le bailíocht deimhnithe agus ceadúnas glactha ag roinnt Ballstát cheana féin, nó tá sé fógartha go bhfuil siad ar tí iad a ghlacadh. Léirigh comhlachais iompair imní maidir leis na tionscnaimh náisiúnta neamhchomhordaithe sin.

               •Bailiú agus úsáid saineolais

                  Faoi mar a míníodh cheana, ní raibh bailiú cuí saineolais indéanta mar gheall ar phráinn an cháis.

               •Measúnú tionchair

                  I bhfianaise phráinn an cháis, ní dhearnadh measúnú tionchair. Leis an togra seo, ní athraítear prionsabail ná sásraí reachtaíocht an Aontais lena mbaineann agus ní fhorchuirtear oibleagáidí nua ar na páirtithe lena mbaineann. Is é is aidhm don togra seo go príomha, ar chúiseanna urghnácha i gcomhthéacs phaindéim COVID-19 atá ann faoi láthair, síneadh ama a chur le bailíocht deimhnithe, ceadúnas nó údaruithe agus le teorainneacha ama áirithe, go ceann tréimhse ghearr ama.

               •Cearta bunúsacha

                  Ní bhaineann le hábhar

               4.IMPLEACHTAÍ BUISÉADACHA

                  Ní bhaineann le hábhar

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Ní áirítear ar an mbeart aon socruithe sonracha faireacháin nó tuairiscithe. Mar sin féin, i bhfianaise na héiginnteachta atá fós ann faoi cad a tharlóidh amach anseo maidir le COVID-19, agus go háirithe maidir le ráigeanna ionfhabhtaithe a d'fhéadfadh tarlú amach anseo agus orduithe dianghlasála eile a bheith ann, agus an gá le cásanna faoi leith a bhaineann le Ballstáit éagsúla a chur san áireamh, ba cheart an chumhacht a thabhairt don Choimisiún, tar éis iarraidh a fháil ó aon Bhallstát, cur i bhfeidhm tréimhsí ama breise a údarú. Ar aon dul lena bhforáiltear in Airteagal 14 de Rialachán (CE) Uimh. 561/2006
                     1
                  , tá téarmaí an nós imeachta simplí agus mar sin is féidir aon chinneadh is gá a ghlacadh gan mhoill.

               •Míniúchán mionsonraithe ar fhorálacha sonracha an togra

               –Treoir 2003/59/CE ó Pharlaimint na hEorpa agus ón gComhairle an 15 Iúil 2003 maidir le buncháilíocht agus oiliúint thréimhsiúil tiománaithe feithiclí áirithe bóthar d’iompar earraí nó paisinéirí, lena leasaítear Rialachán (CEE) Uimh. 3820/85 ón gComhairle agus Treoir 91/439/CEE ón gComhairle agus lena n‑aisghairtear Treoir 76/914/CEE ón gComhairle
                  2
               .

               Leagtar síos le Treoir 2003/59/CE na ceanglais maidir le buncháilíocht agus oiliúint thréimhsiúil le haghaidh tiománaithe gairmiúla trucailí agus busanna a bhfuil d'aidhm acu feabhas a chur ar shábháilteacht ar bhóithre na hEorpa. Is é is cuspóir don Treoir seo íoschaighdeáin inniúlachtaí chomhchuibhithe a shocrú ar fud an Aontais. Leis an Treoir seo, cuirtear de cheangal ar thiománaithe dul faoi oiliúint tosaigh agus ansin oiliúint thréimhsiúil gach cúig bliana. De dheasca ráig COVID-19 atá ann faoi láthair, d’fhéadfadh sé nach mbeadh na tiománaithe sin atá faoi réir na hoibleagáide oiliúna in ann í a chomhlíonadh nó nach mbeidís in ann na doiciméid lena gcruthaítear gur comhlíonadh an oibleagáid oiliúna tréimhsiúla a athnuachan. Is gá, dá bhrí sin, síneadh ama a chur le bailíocht na ndeimhnithe inniúlachta gairmiúla (CPCanna), a bhfuil comhartha chód comhchuibhithe "95" an Aontais ar an gceadúnas tiomána nó ar an gcárta cáilíochta tiománaí, bunaithe ar na CPCanna sin nó ar an gcárta cáilíochta tiomána a rachadh in éag, i gcomhréir leis na forálacha sin, idir an 1 Márta 2020 agus an 31 Lúnasa 2020. Ba cheart a mheas go bhfuil síneadh sé mhí curtha le bailíocht na ndoiciméad sin agus ba cheart na doiciméid sin leanúint de bheith bailí fós chun leanúnachas i dtaca le hiompar de bhóthar a áirithiú.

               –Treoir 2006/126/CE ó Pharlaimint na hEorpa agus ón gComhairle an 20 Nollaig 2006 maidir le ceadúnais tiomána (Athmhúnlú)
                  3
               .

               Foráiltear le Treoir 2006/126/CE go ndéantar ceadúnais tiomána arna n‑eisiúint ag na Ballstáit bunaithe ar cheadúnas tiomána de shamhail an Aontais a aithint go frithpháirteach. Leagtar síos sraith íoscheanglas maidir leis na ceadúnais tiomána sin chun sábháilteacht ar bhóithre a fheabhsú, saorghluaiseacht saoránach laistigh den Aontas a éascú agus aon fhéidearthacht calaoise a laghdú. Mar sin, leis an Treoir seo tugtar tréimhsí bailíochta comhchuibhithe isteach maidir leis na catagóirí ceadúnas tiomána uile. De dheasca ráig COVID-19 atá ann faoi láthair, d’fhéadfadh sé nach mbeadh sealbhóirí ceadúnas tiomána in ann a gceadúnas tiomána a athnuachan ná a mhalartú. Is gá, dá bhrí sin, go measfar síneadh sé mhí a bheith curtha le bailíocht ceadúnas tiomána a rachadh in éag, i gcomhréir leis na forálacha sin, idir an 1 Márta 2020 agus an 31 Lúnasa 2020, chun leanúnachas i dtaca le soghluaisteachta de bhóthar a áirithiú.

               –Rialachán (AE) Uimh. 165/2014 ó Pharlaimint na hEorpa agus ón gComhairle an 4 Feabhra 2014 maidir le tacagraif in iompar de bhóthar, lena n‑aisghairtear Rialachán (CEE) Uimh. 3821/85 ón gComhairle maidir le trealamh taifeadta in iompar de bhóthar agus lena leasaítear Rialachán (CE) Uimh. 561/2006 ó Pharlaimint na hEorpa agus ón gComhairle maidir le comhchuibhiú reachtaíochta sóisialta áirithe a bhaineann le hiompar de bhóthar
                  4
               .

               Tá sé ríthábhachtach na rialacha maidir le ham tiomána, am oibre agus tréimhsí sosa a chomhlíonadh chun na prionsabail maidir le sábháilteacht ar bhóithre agus iomaíocht chothrom sa mhargadh inmheánach iompair de bhóthar a chaomhnú. Taifeadtar an t‑eolas is gá chun comhlíonadh na rialacha sin a mheasúnú ar thacagraif agus cártaí tiománaí. De réir Airteagal 23 de Rialachán (AE) Uimh. 165/2014 (“an Rialachán maidir le Tacagraif”), beidh tacagraif faoi réir cigireachtaí ag ceardlanna formheasta gach dhá bhliain chun feidhmiú ceart, calabrú agus gnéithe slándála an ghairis atá suiteáilte san fheithicil a mheasúnú. Is cártaí pearsanta iad cártaí tiománaí agus is iad na húdaráis náisiúnta a eisíonn iad go ceann tréimhse cúig bliana. Nuair a théann cárta tiomána in éag ní mór é a athnuachan trí chárta nua a fháil, i gcomhréir le hAirteagal 28 den Rialachán maidir le Tacagraif. De réir Airteagal 29 den Rialachán maidir le Tacagraif, i gcás ina ndéanfar damáiste do chárta tiománaí, i gcás ina mbeidh mífheidhm leis nó i gcás ina ngoidfear nó ina gcaillfear é, cuirfidh an tiománaí iarratas ar chárta athsholáthair chuig údaráis inniúla an Bhallstáit ina bhfuil a ghnátháit chónaithe aige laistigh de sheacht lá féilire. Cuirfidh na húdaráis sin cárta athsholáthair ar fáil laistigh d’ocht lá ón uair a gheobhaidh siad iarraidh mhionsonraithe chun na críche sin. Chuir na Ballstáit an Coimisiún ar an eolas maidir le deacrachtaí cigireachtaí tréimhsiúla a dhéanamh ar na tacagraif agus na cártaí tiomána a athnuachan de réir na sprioc-amanna dá bhforáiltear i reachtaíocht an Aontais. Eascraíonn na deacrachtaí sin as na himthosca urghnácha atá ann faoi láthair a bhaineann le ráig COVID-19. Sna himthosca sin, ba cheart do na Ballstáit a bheith in ann, go ceann tréimhse theoranta, cúrsaíocht leanúnach feithiclí atá feistithe le tacagraif a údarú, tacagraif nach ndearnadh cigireacht orthu nuair ba cheart.

               Ina theannta sin, maidir le cártaí tiománaí atá dulta in éag, ba cheart do thiománaithe a d’iarr cárta nua i gcomhréir le hAirteagal 28 den Rialachán maidir le Tacagraif a bheith in ann dul i muinín roghanna malartacha inmharthana chun taifead a choinneáil ar a ngníomhaíochtaí, agus é a bheith d’oibleagáid orthu é sin a dhéanamh, go dtí go bhfuil cárta nua don tiománaí eisithe ag na húdaráis eisiúna. An nós imeachta dá bhforáiltear in Airteagal 35(2) den Rialachán maidir le Tacagraif i ndáil le cártaí tiománaí a ndearnadh damáiste dóibh, cártaí tiománaí a bhfuil mífheidhm leo nó cártaí tiománaí a cailleadh nó a goideadh, ba cheart feidhm mutatis mutandis a bheith ag an nós imeachta sin maidir le tiománaithe a bhfuil a gcárta dulta in éag. Áiritheoidh an cur chuige sin cothromaíocht iomchuí idir an leanúnachas riachtanach iompair agus an gá gan sábháilteacht ar bhóithre a chur i mbaol.

               –Treoir 2014/45/AE ó Pharlaimint na hEorpa agus ón gComhairle an 3 Aibreán 2014 maidir le tástálacha ródacmhainneachta tréimhsiúla do mhótarfheithiclí agus dá leantóirí agus lena n‑aisghairtear Treoir 2009/40/CE
                  5
               .

               Sainítear i dTreoir 2014/45/AE na híoscheanglais chomhchuibhithe maidir le tástáil thréimhsiúil ródacmhainneachta. Áirítear orthu sin, go háirithe, an mhinicíocht tástála agus mar thoradh air sin bailíocht na ndeimhnithe ródacmhainneachta. De dheasca na n‑imthosca urghnácha atá ann faoi láthair a bhaineann le ráig COVID-19, d’fhéadfadh sé go mbeadh na gníomhaíochtaí sin dofheidhmithe. Is gá, dá bhrí sin, go bhféadfaí tástálacha ródacmhainneachta a bhí le déanamh idir an 1 Márta 2020 agus an 31 Lúnasa 2020 a dhéanamh ar dháta níos déanaí, ach tráth nach déanaí ná sé mhí tar éis na teorann ama bunaidh agus ba cheart na deimhnithe lena mbaineann leanúint de bheith bailí fós dá réir.

               –Rialachán (CE) Uimh. 1071/2009 ó Pharlaimint na hEorpa agus ón gComhairle an 21 Deireadh Fómhair 2009 lena mbunaítear rialacha comhchoiteanna maidir leis na coinníollacha a bheidh le comhlíonadh chun gairm an oibreora iompair de bhóthar a chleachtadh agus lena n‑aisghairtear Treoir 96/26/CE ón gComhairle
                  6
               .

               Rialachán (CE) Uimh. 1071/2009 lena leagtar síos rialacha comhchoiteanna maidir leis na coinníollacha a bheidh le comhlíonadh chun gairm an oibreora iompair bóthair a chleachtadh. Faoi mar atá faoi láthair, tá an baol ann nach gcomhlíonfaidh tuilleadh gnóthas iompair an critéar maidir le seasamh airgeadais, i bhfianaise an leibhéil laghdaithe gníomhaíochta agus an leibhéal laghdaithe láimhdeachais atá mar thoradh air, agus d’fhéadfadh laghdú teacht ar a n‑acmhainní dílse dá bharr. Mar thoradh air sin, tá an baol ann go bhféadfadh oibreoirí atá inmharthana, seachas sin, a gceadúnais oibríochta a chailleadh, rud a thugann le fios go dtiocfadh deireadh lena ngníomhaíocht iompair. I gcomhréir le hAirteagal 13(1)(c) de Rialachán (CE) Uimh. 1071/2009, i gcás nach gcomhlíonfaidh gnóthais iompair an ceanglas maidir le seasamh airgeadais, féadfaidh na húdaráis inniúla teorainn ama a shocrú nach rabhaidh thar sé mhí chun a thaispeáint go gcomhlíonfar an ceanglas sin arís ar bhonn buan. Mar sin féin, i bhfianaise na heaspa gníomhaíochta agus ioncam atá ann faoi láthair, is léir go bhfuil an uastréimhse seo róghearr, agus mar sin ba cheart síneadh ama a chur leis an tréimhse seo go dtí dhá mhí dhéag, maidir leis na measúnaithe agus na cinntí arna ndéanamh ón 1 Márta 2020 go dtí an 31 Nollaig 2020.

               –Rialachán (CE) Uimh. 1072/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le rialacha comhchoiteanna le haghaidh rochtana ar an margadh idirnáisiúnta tarlaithe de bhóthar
                  7
               .

               –Rialachán (CE) Uimh. 1073/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le rialacha comhchoiteanna le haghaidh rochtana ar an margadh idirnáisiúnta do sheirbhísí cóiste agus bus agus lena leasaítear Rialachán (CE) Uimh. 561/2006
                  8
               .

               Is é rud atá iompar idirnáisiúnta earraí de bhóthar agus iompar idirnáisiúnta paisinéirí de chóiste agus de bhus faoi réir ceadúnas Comhphobail a bheith ag na hiompróirí gairmiúla a sholáthraíonn na seirbhísí sin, faoi na coinníollacha dá bhforáiltear in Airteagal 6 de Rialachán (CE) Uimh. 1072/2009 maidir le hiompar earraí agus Airteagal 4 de Rialachán Uimh. 1073/2009 maidir le hiompar paisinéirí.

               Fianaítear leis an gceadúnas Comhphobail go bhfuil na hoibreoirí iompair bunaithe san Aontas agus go gcomhlíonann siad na ceanglais is gá chun seirbhísí iompair idirnáisiúnta a sholáthar. Ina theannta sin, maidir le hiompar idirnáisiúnta earraí, sa chás gur náisiúnach tríú tír é an tiománaí ba cheart fianú tiománaí a bheith i seilbh an tiománaí sin i gcomhréir leis na forálacha a leagtar síos i gCaibidil II de Rialachán Uimh. 1072/2009. Ligeann sé do na Ballstáit a sheiceáil go héifeachtúil an bhfuil tiománaithe ó thríú tíortha fostaithe go dleathach nó faoi réir an iompróra ghairmiúil atá freagrach as oibríocht iompair faoi leith.

               Tá soláthar seirbhísí rialta de bhus agus de chóiste faoi réir údarú i gcomhréir leis na forálacha a leagtar síos i gCaibidil III de Rialachán Uimh. 1073/2009. Tá an nós imeachta chun iad a athnuachan faoi réir an nós imeachta céanna, mutatis mutandis. Tá an t‑údarú faoi réir roinnt coinníollacha chun a áirithiú go bhfuil iompróir áirithe oiriúnach chun seirbhís sonrach rialta a sholáthar. Tá an ceadúnas Comhphobail agus an t‑údarú le haghaidh seirbhísí rialta idirspleách sa chiall gur gá ceadúnas Comhphobail a bheith i seilbh an iompróra chun an t‑údarú a fháil. Is iad údaráis inniúla na mBallstát a eisíonn ceadúnais Chomhphobail, fianuithe tiománaí agus údaruithe le haghaidh seirbhísí rialta de bhus agus de chóiste arna n‑iarraidh sin ag na hiompróirí le haghaidh tréimhsí suas go deich mbliana (ceadúnas Comhphobail) agus cúig bliana (fianú tiománaí agus údarú) agus is féidir na tréimhsí sin a athnuachan. Chun iad a athnuachan ní mór a fhíorú go bhfuil na coinníollacha faoinar eisíodh iad fós á gcomhlíonadh. Chuir na Ballstáit an Coimisiún ar an eolas maidir le deacrachtaí na ceadúnais, na fianuithe agus na húdaruithe sin a athnuachan laistigh de na teorainneacha ama dá bhforáiltear i reachtaíocht an Aontais nó na fíoruithe is gá a dhéanamh sula n‑athnuaitear iad. Na himthosca urghnácha atá ann faoi láthair a bhaineann le ráig COVID-19 is cúis leis sin. Ar an taobh eile, tá sé ríthábhachtach leanúnachas i dtaca leis na seirbhísí iompair a áirithiú. Is gá, dá bhrí sin, síneadh ama a chur le bailíocht na gceadúnas Comhphobail, na bhfianuithe agus na n‑údaruithe thuasluaite go ceann tréimhse theoranta.

               –Treoir (AE) 2016/798 ó Pharlaimint na hEorpa agus ón gComhairle an 11 Bealtaine 2016 maidir le sábháilteacht iarnróid
                  9
               .

               –Treoir 2004/49/CE ó Pharlaimint na hEorpa agus ón gComhairle an 29 Aibreán 2004 maidir le sábháilteacht ar iarnróid an Chomhphobail agus lena leasaítear Treoir 95/18/CE ón gComhairle maidir le ceadúnú gnóthas iarnróid agus Treoir 2001/14/CE maidir le toilleadh bonneagair iarnróid a leithroinnt agus muirir ar úsáid bonneagair agus ar deimhniúchán sábháilteachta a ghearradh (Treoir um Shábháilteacht Iarnróid)
                  10
               .

                  Le Treoir 2004/49/CE agus Treoir (AE) 2016/798 rialaítear deimhniúchán agus údarú sábháilteachta san Aontas. Le Treoir (AE) 2016/798 rinneadh Treoir 2004/49/CE a aisghairm le héifeacht ón 16 Meitheamh 2020. Go dtí an dáta sin, beidh feidhm aige fós maidir leis na Ballstáit sin a chuir síneadh ama le tréimhse thrasuí Threoir (AE) 2016/798 go dtí an dáta céanna, i gcomhréir le hAirteagal 33(2) den Treoir sin.

                  I gcomhréir le hAirteagal 10(13) le Treoir (AE) 2016/798, ní mór do ghnóthas iarnróid deimhniú sábháilteachta aonair a bheith ina sheilbh, deimhniú arna eisiúint ag Gníomhaireacht Iarnróid an Aontais Eorpaigh nó ag údarás sábháilteachta náisiúnta, atá le hathnuachan ar iarratas ón ngnóthas iarnróid ag eatraimh nach dtéann thar cúig bliana. I gcomhréir le hAirteagal 12(2) de Threoir (AE) 2016/798 tá údarú sábháilteachta bainisteoirí bonneagair bailí go ceann cúig bliana.

                  I gcomhréir le hAirteagal 10(5) de Threoir 2004/49/CE, tá deimhniú sábháilteachta le hathnuachan ar iarratas ón ngnóthas iarnróid ag eatraimh nach dtéann thar cúig bliana. I gcomhréir le hAirteagal 11(2) de Threoir 2004/49/CE, tá an t‑údarú sábháilteachta le hathnuachan ar iarratas ón mbainisteoir bonneagair ag eatraimh nach dtéann thar cúig bliana.

                  De dheasca staide urghnáiche atá ann de dheasca ráig COVID-19 tá deacrachtaí ag údaráis náisiúnta, gnóthais iarnróid agus bainisteoirí bonneagair maidir le deimhnithe sábháilteachta (aonair) agus údaruithe sábháilteachta a athnuachan nó, más rud é go rachaidh na húdaruithe sábháilteachta atá ann faoi láthair in éag sula i bhfad, na húdaruithe sin a eisiúint go ceann tréimhse dá éis sin. Is gá, dá bhrí sin, síneadh a chur leis an teorainn ama le haghaidh athnuachan agus bailíocht na ndoiciméad sin chun a áirithiú nach mbainfí an bonn ó oibriú na ngnóthas iarnróid nó ó na bainisteoirí bonneagair. Le síneadh sé mhí ba cheart do na húdaráis sábháilteachta náisiúnta a bheith in ann aghaidh a thabhairt ar na deacrachtaí maidir le cigireachtaí a dhéanamh ar an láthair agus obair eile riaracháin is gá a thabhairt chun críche.

               –

                  Treoir 2007/59/CE ó Pharlaimint na hEorpa agus ón gComhairle an 23 Deireadh Fómhair 2007 maidir le deimhniúchán a dhéanamh ar thiománaithe traenach a bhfuil innill féinghluaiste agus traenacha á n‑oibriú acu i gcóras iarnróid an Chomhphobail

                  11
               .

                  I gcomhréir le hAirteagal 14(5) de Threoir 2007/59/CE, beidh ceadúnas bailí go ceann tréimhse deich mbliana, faoi réir Airteagal 16(1). De dheasca staide urghnáiche atá ann de dheasca ráig COVID-19, tá deacrachtaí ag na húdaráis inniúla ceadúnais a athnuachan laistigh de na coinníollacha forordaithe. Na ceadúnais sin atá le hathnuachan laistigh den tréimhse ar lena linn a bheidh an t‑athnuachan sin dofheidhmithe, ba cheart na ceadúnais sin leanúint de bheith bailí fós go gceann sé mhí bhreise. Ar an gcaoi chéanna, ba cheart sé mhí bhreise a thabhairt do thiománaithe traenach chun seiceálacha tréimhsiúla a dhéanamh.

               –Treoir 2012/34/AE ó Pharlaimint na hEorpa agus ón gComhairle an 21 Samhain 2012 lena mbunaítear limistéar Eorpach aonair iarnróid
                  12
               .

                  Sonraítear in Airteagal 24(3) de Threoir 2012/34/AE i gcás go gcuirfear ceadúnas ar fionraí nó gur cúlghaireadh é toisc nár comhlíonadh an ceanglas maidir le folláine airgeadais, féadfaidh an t‑údarás ceadúnúcháin ceadúnas sealadach a dheonú, go dtí go ndéanfar an gnóthas iarnróid a atheagrú, ar choinníoll nach gcuirtear an tsábháilteacht i mbaol. Mar sin féin, tá uastréimhse bhailíochta sé mhí ag ceadúnas sealadach. De dheasca na n‑imthosca urghnácha atá ann mar thoradh ar ráig COVID-19, tá deacrachtaí tromchúiseacha ag na húdaráis cinntí ábhartha a ghlacadh, eadhon maidir le ceadúnais nua a eisiúint tar éis ceadúnas sealadach dul in éag. Mar sin, ba cheart síneadh sé mhí a chur le bailíocht na gceadúnas sealadach lena mbaineann, arna n‑eisiúint nó théann in éag ón 1 Márta 2020 go dtí an 30 Lúnasa 2020.

                  Ceanglaítear le hAirteagal 25(2) de Threoir 2012/34/AE go ndéanfaidh an t‑údarás ceadúnúcháin cinneadh faoi iarratas maidir le ceadúnas a eisiúint laistigh de thrí mhí. Mar sin féin, ar na cúiseanna a luaitear cheana, ní féidir leis na húdaráis cheadúnúcháin gníomhú go tráthúil. Tá sé beartaithe, dá bhrí sin, go dtabharfar síneadh sí mhí do na húdaráis sin maidir le hiarratais arna gcur isteach idir an 12 Eanáir 2020 agus an 31 Lúnasa 2020.

                  De bhun Threoir 2012/34/AE, féadfaidh údaráis cheadúnúcháin ceadúnas aon ghnóthais iarnróid a chur ar fionraí nó a chúlghairm más rud é nach bhfuil sé in ann na ceanglais maidir le folláine airgeadais a chomhlíonadh. Más amhlaidh an cás, féadfaidh na húdaráis ceadúnas sealadach a dheonú do na gnóthais iarnróid sin tar éis an ceadúnas a chúlghairm nó a chur ar fionraí. Tá sé beartaithe le ceadúnas sealadach go mbeidh an gnóthas iarnróid in ann a ghníomhaíocht a atheagrú agus dul i mbun na gníomhaíochta, ar choinníoll nach ndéantar díobháil don tsábháilteacht. Mar sin féin, is léir ón taithí go dtugann sé sin teachtaireacht an‑diúltach don mhargadh maidir le cumas gnóthais iarnróid teacht slán as agus, mar thoradh air sin, téann fadhbanna airgeadais an ghnóthais in olcas, go háirithe ó thaobh sreabhadh airgid de. Is dócha go mbeidh roinnt mhaith gnóthas iarnróid thíos, gnóthais a bhí cobhsaí ó thaobh airgeadais de roimh an ngéarchéim, agus ba ghá a gceadúnas a chur ar fionraí nó a chúlghairm, de bharr a staide airgeadais. I gcomhthéacs na géarchéime seo, d’fhéadfadh sé nach mbeadh gá leis sin, go háirithe i dtéarmaí eacnamaíocha agus sábháilteachta. Anuas air sin, d’fhéadfadh sé go mbeadh níos mó ama ag teastáil ó ghnóthais iarnróid chun iad féin a chobhsú ó thaobh airgeadais de tar éis ráig COVID-19 a shrianadh.

                  Tá sé beartaithe, dá bhrí sin, cead a thabhairt ar bhonn sealadach do na Ballstáit ceadúnas atá ann cheana a choimeád, i.e. staonadh ó cheadúnas a chúlghairm nó a chur ar fionraí agus ó cheadúnas sealadach a eisiúint, ar choinníoll nach bhfuil an tsábháilteacht i mbaol. Bheadh an deis fós ag na Ballstáit faireachán a dhéanamh ar fholláine airgeadais na ngnóthas iarnróid sin, go háirithe chun paisinéirí a chosaint ó rioscaí sábháilteachta míchuí. Mar thoradh air sin, ní bheadh gnóthais iarnróid faoi réir srianta míchuí agus bheidís in ann dálaí níos fearr a aimsiú chun téarnamh ó thaobh airgeadais de.

               –

                  Treoir 96/50/CE ón gComhairle an 23 Iúil 1996 maidir le comhchuibhiú na gcoinníollacha i ndáil le deimhnithe náisiúnta máistrí báid a fháil chun earraí agus paisinéirí a iompar ar uiscebhealach intíre sa Chomhphobal

                  13
               .

                  Ceanglaítear le hAirteagal 6(2) de Threoir 96/50/CE go rachaidh sealbhóirí deimhnithe máistir báid faoi scrúdú dochtúra sna trí mhí tar éis dóibh 65 bliana d’aois a shlánú agus gach bliain ina dhiaidh sin. Mar sin féin, toisc go bhfuil rochtain ar an tseirbhís leighis teoranta le haghaidh scrúduithe neamhéigeandála, de bharr na mbeart a rinneadh maidir le ráig COVID-19, d’fhéadfadh sé nach mbeadh sealbhóirí deimhnithe máistir báid in ann dul faoi na scrúduithe dochtúra laistigh den tréimhse lena baineann na bearta sin. Mar sin de, maidir leis na cásanna sin a rachadh an teorainn ama le haghaidh scrúduithe dochtúra in éag idir an 1 Márta 2020 agus an 31 Lúnasa 2020, ba cheart síneadh sé mhí a chur leis an teorainn ama sin do gach cás lena mbaineann.

               –Treoir (AE) 2016/1629 ó Pharlaimint na hEorpa agus ón gComhairle an 14 Meán Fómhair 2016 lena leagtar síos ceanglais theicniúla le haghaidh soithí uiscebhealaí intíre, lena leasaítear Treoir 2009/100/CE agus lena n‑aisghairtear Treoir 2006/87/CE
                  14
               .

               Tá tréimhse theoranta bhailíochta ag deimhnithe Aontais um loingseoireacht intíre i gcomhréir le hAirteagal 10 de Threoir (AE) 2016/1629. Anuas air sin, déantar foráil le hAirteagal 28 de Threoir (AE) 2016/1629 maidir le bailíocht leanúnach doiciméad a thagann faoi raon feidhme na Treorach sin agus arna n‑eisiúint ag údaráis inniúla na mBallstát faoi Threoir 2006/87/CE ó Pharlaimint na hEorpa agus ón gComhairle an 12 Nollaig 2006 a bhí infheidhme roimhe sin lena leagtar síos ceanglais theicniúla maidir le soithí uiscebhealaí intíre agus lena n‑aisghairtear Treoir 82/714/CEE ón gComhairle
                  15
               .

               De bharr na mbeart a rinneadh i bhfianaise ráig COVID-19, d’fhéadfadh sé go mbeadh sé dofheidhmithe nó uaireanta dodhéanta do na húdaráis inniúla an chigireacht theicniúil a dhéanamh chun síneadh ama a chur le bailíocht deimhnithe ábhartha nó, i gcás doiciméid dá dtagraítear in Airteagal 28 de Threoir (AE) 2016/1629, deimhnithe nua a chur ina n‑ionad.

               Mar sin de, ar mhaithe le deimhneacht dhlíthiúil agus chun go leanfadh soithí ábhartha uiscebhealaí intíre de bheith ag feidhmiú, is iomchuí síneadh sé mhí a chur le tréimhse bhailíochta deimhnithe Aontais um loingseoireacht intíre agus le doiciméid a thagann faoi raon feidhme Airteagal 28 de Threoir (AE) 2016/1629, a rachadh in éag idir an 1 Márta 2020 agus an 31 Lúnasa 2020 murach sin.

               –Rialachán (CE) Uimh. 725/2004 ó Pharlaimint na hEorpa agus ón gComhairle an 31 Márta 2004 maidir le slándáil long agus saoráidí calafort a fheabhsú
                  16
               .

               –Treoir 2005/65/CE ó Pharlaimint na hEorpa agus ón gComhairle an 26 Deireadh Fómhair 2005 maidir le slándáil chalafoirt a fheabhsú
                  17
               .

                  Tá sé deacair cigireachtaí slándála muirí agus suirbhéanna ar shlándáil mhuirí a chur i gcrích le linn na tréimhse seo de dheasca ráig COVID-19, toisc gur gá do na cigirí a bheith i láthair go fisiciúil sa chalafort, i saoráidí calafoirt agus ar shoithí. Ciallaíonn sé sin go minic go bhfuil sé dofheidhmithe na deimhnithe, na húdaruithe agus na pleananna a athnuachan, rud a cheanglaítear le reachtaíocht an Aontais um shlándáil mhuirí , faoi na sprioc-amanna a leagtar síos. Mar sin de, is gá réitigh sholúbtha phragmatacha a sholáthar gan an tslándáil a chur i mbaol, trí shíneadh ama réasúnta a chur le bailíocht na ndoiciméad sin, de réir mar is gá. Tá feidhm ag an méid sin freisin maidir le tréimhsiúlacht druileanna agus freachnaimh slándála muirí, a d’fhéadfadh a bheith deacair a chur i gcrích le linn orduithe dianghlasála náisiúnta.

               2020/0068 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leagtar síos bearta sonracha agus sealadacha i bhfianaise ráig COVID-19 agus i dtaca le bailíocht deimhnithe, ceadúnas agus údaruithe áirithe agus le cur ar athlá seiceálacha tréimhsiúla áirithe agus oiliúna tréimhsiúla áirithe i réimsí áirithe den reachtaíocht iompair

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 91 agus 100(2) de,

               Ag féachaint don togra ón gCoimisiún Eorpach

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  18
               ,

               Ag féachaint don tuairim ó Choiste na Réigiún
                  19
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)Ráig COVID-19 agus an ghéarchéim sláinte poiblí a bhaineann léi, is dúshlán faoi na Ballstáit iad, dúshlán nach bhfacthas a leithéid riamh, agus is ualach trom iad ar na húdaráis náisiúnta, ar shaoránaigh an Aontais agus ar na hoibreoirí eacnamaíocha, go háirithe oibreoirí iompair. Tá imthosca urghnácha cruthaithe ag géarchéim COVID-19, imthosca nárbh fhéidir a thuar go réasúnta nuair a glacadh na bearta ábhartha, a dhéanann difear do ghnáthghníomhaíocht na n‑údarás inniúil sna Ballstáit agus d'obair na ngnóthas iompair a mhéid a bhaineann leis na foirmiúlachtaí riaracháin atá le cur i gcrích sna hearnálacha difriúla iompair. Tá tionchar nach beag ag na himthosca urghnácha sin ar réimsí éagsúla a chumhdaítear le dlí iompair an Aontais.

               (2)Go háirithe, is féidir nach mbeidh oibreoirí iompair ná daoine eile lena mbaineann in ann na foirmiúlachtaí ná na nósanna imeachta is gá a chur i gcrích chun forálacha áirithe de dhlí an Aontais a chomhlíonadh, ar forálacha iad a bhaineann le deimhnithe, ceadúnais nó údaruithe a athnuachan nó a fhadú, nó nach mbeidh siad in ann céimeanna eile a chur i gcrích atá riachtanach lena gcoinneáil bailí. Ar na cúiseanna céanna, is féidir nach mbeidh údaráis inniúla na mBallstát in ann na hoibleagáidí arna mbunú le dlí an Aontais a chomhlíonadh ná a áirithiú go ndéileálfar leis na hiarrataí ábhartha arna dtabhairt isteach ag na hoibreoirí iompair roimh na sprioc-amanna is infheidhme. Is gá, dá bhrí sin, bearta a ghlacadh a mbeidh sé de rún leo na cásanna sin a réiteach agus deimhneacht dhlíthiúil agus feidhmiú ceart na ngníomhartha lena mbaineann araon a áirithiú. Ba cheart foráil a dhéanamh chuige sin, go háirithe i leith teorainneacha ama áirithe, mar aon leis an bhféidearthacht don Choimisiún sínte ama a údarú arna iarraidh sin d'aon Bhallstát.

               (3)Treoir 2003/59/CE ó Pharlaimint na hEorpa agus ón gComhairle
                  20
                lena leagtar síos rialacha is infheidhme maidir le cáiliú tosaigh agus oiliúint thréimhsiúil tiománaithe feithiclí bóthair áirithe a úsáidtear chun earraí nó paisinéirí a iompar. Ní mór deimhniú inniúlachta gairmiúla a bheith ag na tiománaithe sin agus ní mór dóibh a chruthú go bhfuil an oiliúint thréimhsiúil déanta acu trí cheadúnas tiomána a bheith acu nó cárta cáilíochta tiománaí, ar a bhfuil an oiliúint cláraithe. Ó tharla, de dheasca na n‑imthosca urghnácha a d'eascair as ráig COVID-19, gur deacair an oiliúint thréimhsiúil a chur i gcrích agus deimhnithe inniúlachta gairmiúla, lena ndeimhnítear an oiliúint sin, a athnuachan, is gá síneadh a chur le bailíocht na ndeimhnithe sin ar feadh 6 mhí i ndiaidh a ndáta éaga, chun leanúnachas a áirithiú i dtaca le hiompar de bhóthar.

               (4)Treoir 2006/126/CE ó Pharlaimint na hEorpa agus ón gComhairle
                  21
                lena leagtar síos rialacha maidir le ceadúnais tiomána. Déantar foráil sa treoir sin maidir le ceadúnais tiomána arna n‑eisiúint ag na Ballstáit a aithint go frithpháirteach bunaithe ar cheadúnas tiomána de réir mhúnla an Aontais Eorpaigh, agus leagtar síos léi sraith íoscheanglas do na ceadúnais sin. Go háirithe, ní mór ceadúnas tiomána bailí a bheith ag tiománaithe mótarfheithiclí, ar ceadúnas tiomána é nach mór a athnuachan nó, i gcásanna áirithe, a mhalartú ar dhul in éag a bhailíochta riaracháin. Ó tharla gur deacair ceadúnais tiomána a athnuachan de dheasca na n‑imthosca urghnácha a d'eascair as ráig COVID-19, is gá síneadh a chur le bailíocht ceadúnas áirithe ar feadh 6 mhí i ndiaidh a ndáta éaga, chun leanúnachas a áirithiú i dtaca le soghluaisteacht de bhóthar.

               (5)Le Rialachán (AE) Uimh. 165/2014 ó Pharlaimint na hEorpa agus ón gComhairle
                  22
                leagtar síos rialacha maidir le tacagraif san iompar de bhóthar. Tá sé ríthábhachtach go gcomhlíonfar na rialacha maidir le ham tiomána, am oibre agus tréimhsí scíthe, mar a leagtar amach iad i Rialachán (AE) Uimh. 561/2006 ó Pharlaimint na hEorpa agus ón gComhairle
                  23
                agus i dTreoir 2002/15/CE ó Pharlaimint na hEorpa agus ón gComhairle
                  24
               , chun iomaíocht chóir agus sábháilteacht ar bhóithre a áirithiú. Mar gheall ar an ngá atá le leanúnachas i soláthar seirbhísí iompair de bhóthar d'ainneoin na ndeacrachtaí atá ann cigireachtaí tréimhsiúla ar thacagraif a dhéanamh de dheasca na n‑imthosca urghnácha a d'eascair as ráig COVID-19, ba cheart anois na cigireachtaí dá dtagraítear in Airteagal 23(1) de Rialachán (AE) Uimh. 165/2014, ar chóir iad a chur ar bun idir an 1 Márta 2020 agus an 31 Lúnasa 2020, a dhéanamh tráth nach déanaí ná 6 mhí tar éis an dáta nár mhór dóibh a bheith déanta de réir an Airteagail sin. Ar an gcúis chéanna, fágann deacrachtaí a bhaineann le cártaí tiománaí a athnuachan agus a athsholáthar, de dheasca na n‑imthosca urghnácha a d'eascair as ráig COVID-19, go bhfuil bonn cirt le breis ama a thabhairt do na húdaráis chun na gcríoch sin, agus ba cheart a chur ar chumas na dtiománaithe, agus an oibleagáid a chur orthu, dul i muinín bealaí malartacha inmharthana chun an fhaisnéis is gá a thaifead maidir le ham tiomána, am oibre agus tréimhsí scíthe, go dtí go bhfaightear cárta nua.

               (6)Treoir 2014/45/AE ó Pharlaimint na hEorpa agus ón gComhairle
                  25
                lena leagtar síos rialacha maidir le tástálacha tréimhsiúla ródacmhainneachta le haghaidh mótarfheithiclí agus a gcuid leantóirí. Cúram casta atá sa tástáil thréimhsiúil ródacmhainneachta, a ceapadh chun a áirithiú go gcoimeádtar bail atá slán agus inghlactha ó thaobh an chomhshaoil de ar fheithiclí fad atá siad in úsáid. Ó tharla gur deacair tástálacha tréimhsiúla ródacmhainneachta a dhéanamh de dheasca na n‑imthosca urghnácha a d'eascair as ráig COVID-19, ba cheart anois na tástálacha tréimhsiúla ródacmhainneachta, ar chóir iad a chur ar bun idir an 1 Márta 2020 agus 31 Lúnasa 2020, a dhéanamh dáta is sia anonn, ach tráth nach déanaí ná 6 mhí tar éis na teorann ama a ceapadh ar dtús agus ba cheart go leanfadh na deimhnithe lena mbaineann de bheith bailí dá réir.

               (7)I Rialachán (CE) Uimh. 1071/2009 ó Pharlaimint na hEorpa agus ón gComhairle
                  26
                leagtar síos rialacha comhchoiteanna maidir leis na coinníollacha a bheidh le comhlíonadh chun gairm an oibreora iompair de bhóthar a chleachtadh. Tá iarmhairtí tromchúiseacha ag géarchéim COVID-19 do staid airgeadais na hearnála, agus níl an ceanglas maidir le seasamh airgeadais á chomhlíonadh a thuilleadh ag roinnt gnóthas iompair. Ó tharla go bhfuil an leibhéal gníomhaíochta níos ísle de dheasca na géarchéime, féadfar a thuar go mbainfidh sé tamall níos faide ná mar is gnáth as gnóthais a léiriú go sásófar an ceanglas sin arís ar bhonn buan. Is iomchuí, dá bhrí sin, síneadh a chur leis an uasteorainn ama, arna bunú chun na gcríoch sin in Airteagal 13(1)(c) de Rialachán (CE) Uimh. 1071/2009, ó 6 mhí go 12 mhí, maidir le measúnuithe arna ndéanamh agus cinntí arna nglacadh idir an 1 Márta 2020 go dtí an 31 Nollaig 2020.

               (8)Le Rialachán (CE) Uimh. 1072/2009 ó Pharlaimint na hEorpa agus ón gComhairle
                  27
                agus le Rialachán (CE) Uimh. 1073/2009 ó Pharlaimint na hEorpa agus ón gComhairle
                  28
               , leagtar síos rialacha comhchoiteanna le haghaidh rochtain ar an margadh idirnáisiúnta tarlaithe de bhóthar agus an margadh idirnáisiúnta do sheirbhísí cóiste agus bus, faoi seach. Tá iompar idirnáisiúnta earraí de bhóthar agus iompar idirnáisiúnta paisinéirí de chóiste agus de bhus faoi réir, inter alia, seilbh ar cheadúnas Comhphobail agus, i gcás tiománaithe ó thríú tíortha ag a bhfuil oibríochtaí iompair lasta ar bun, faoi réir fianaithe tiománaithe. Tá soláthar seirbhísí tráthrialta de bhus agus de chóiste faoi réir údaraithe freisin. Féadfar na ceadúnais, na fianuithe agus na húdaruithe sin a athnuachan tar éis a fhíorú go bhfuil na coinníollacha ábhartha fós á gcomhlíonadh. Ó tharla gur deacair na ceadúnais, na fianaithe agus na húdaruithe a athnuachan de dheasca   na n‑imthosca urghnácha a d'eascair as ráig COVID-19, is gá síneadh a chur lena mbailíocht ar feadh 6 mhí i ndiaidh a ndáta éaga, chun leanúnachas a áirithiú i dtaca le hiompar de bhóthar.

               (9)Treoir (AE) 2016/798 ó Pharlaimint na hEorpa agus ón gComhairle
                  29
                lena leagtar síos rialacha maidir le sábháilteacht iarnróid. Mar thoradh ar na bearta gaibhniúcháin mar aon leis an ualach oibre breise a bhaineann le ráig COVID-19 a shrianadh, tá deacrachtaí roimh na húdaráis náisiúnta, gnóthais iarnróid agus bainisteoirí bonneagair i gcomhthéacs Airteagail 10 agus 12 den Treoir sin, ó thaobh deimhnithe sábháilteachta aonair a athnuachan agus, i bhfianaise go bhfuiltear ag teannadh le dul in éag na n‑údaruithe sábháilteachta atá ann cheana, ó thaobh na n‑údaruithe sin a eisiúint le haghaidh tréimhse ina dhiaidh sin. Ba cheart, dá bhrí sin, síneadh 6 mhí a chur leis an teorainn ama a ghabhann le deimhnithe sábháilteachta aonair a athnuachan, agus ba cheart go leanfadh na deimhnithe sábháilteachta aonair lena mbaineann, atá ann cheana, de bheith bailí dá réir. Ar an gcuma chéanna, ba cheart síneadh 6 mhí a chur le bailíocht na n‑údaruithe sábháilteachta.

               (10)I gcomhréir le hAirteagal 33(2) de Threoir (AE) 2016/798, chuir Ballstáit áirithe síneadh le tréimhse trasuite na Treorach sin. Dá bhrí sin, leanfaidh rialacha Threoir 2004/49/CE ó Pharlaimint na hEorpa agus ón gComhairle
                  30
                de bheith infheidhme sna Ballstáit sin. Is gá, ar an ábhar sin, foráil a dhéanamh freisin maidir le síneadh a chur leis na teorainneacha ama a bhaineann le hathnuachan na ndeimhnithe sábháilteachta agus na n‑údaruithe sábháilteachta arna n‑eisiúint faoi Airteagail 10 agus 11 de Threoir 2004/49/CE agus is gá a shoiléiriú go leanfaidh na deimhnithe agus na húdaruithe sábháilteachta lena mbaineann de bheith bailí dá réir.

               (11)Treoir 2007/59/CE ó Pharlaimint na hEorpa agus ón gComhairle
                  31
                lena leagtar síos rialacha maidir le deimhniúchán a dhéanamh ar thiománaithe traenach a bhfuil innill féinghluaiste agus traenacha á n‑oibriú acu i gcóras iarnróid an Aontais. Foráiltear in Airteagal 14(5) den Treoir sin go bhfuil teorainn 10 mbliana le bailíocht na gceadúnas do thiománaithe traenach agus go bhfuil sí faoi réir seiceálacha tréimhsiúla. Ó tharla gur deacair ceadúnais a athnuachan de dheasca na n‑imthosca urghnácha a d'eascair as ráig COVID-19, is gá fad a chur le bailíocht na gceadúnas lena ngabhann dáta éaga idir an 1 Márta 2020 agus an 31 Lúnasa. Ar an gcuma chéanna, ba cheart 6 mhí sa bhreis a thabhairt do thiománaithe traenach chun na seiceálacha tréimhsiúla a chur i gcrích.

               (12)Treoir 2012/34/AE ó Pharlaimint na hEorpa agus ón gComhairle
                  32
                lena mbunaítear limistéar Eorpach aonair iarnróid. Faoi Airteagal 24(3) den Treoir sin, féadfaidh na húdaráis cheadúnúcháin náisiúnta ceadúnas a chur ar fionraí nó a chúlghairm, ar fhorais nár comhlíonadh an ceanglas maidir le folláine airgeadais, agus ceadúnas sealadach a dheonú go dtí go ndéanfar atheagrú ar an ngnóthas iarnróid ar choinníoll nach gcuirfear an tsábháilteacht i mbaol. De dheasca na n‑imthosca urghnácha a d'eascair as ráig COVID-19, tá deacrachtaí móra ag na húdaráis na cinntí ábhartha a ghlacadh, eadhon i dtaca le ceadúnais nua a eisiúint don tréimhse tar éis do cheadúnas sealadach dul in éag. Dá bhrí sin, ba cheart fad 6 mhí a chur le bailíocht na gceadúnas lena mbaineann, ceadúnais lena ngabhann dáta éaga ón 1 Márta 2020 go dtí an 31 Lúnasa.

               (13)Ceanglaítear le hAirteagal 25(2) de Threoir 2012/34/AE ar na húdaráis cheadúnúcháin cinntí a ghlacadh maidir le hiarratais ar cheadúnais laistigh de 3 mhí. Ó tharla gur deacair na cinntí ábhartha a ghlacadh de dheasca na n‑imthosca urghnácha a d'eascair as ráig COVID-19, is gá síneadh 6 mhí a chur leis an teorainn ama sin.

               (14)Tá fadhbanna leachtachta ag gnóthais iarnróid a bhí cobhsaí roimh ráig COVID-19, fadhbanna a d'fhéadfadh a fhágáil go gcuirfí a gceadúnais ar fionraí, go ndéanfaí iad a chúlghairm nó go gcuirfí ceadúnas sealadach ina n‑ionad, gan riachtanas eacnamaíoch struchtúrach ann. I dtaca le ceadúnas sealadach a dheonú de bhun Airteagal 24(3) de Threoir 2012/34/AE, rud é sin a d'fhéadfadh droch‑chuma a chur ar ghnóthais iarnróid, i súile an mhargaidh, i dtaca le cumas na ngnóthas sin teacht slán, agus ar an dóigh sin dhéanfaí fadhbanna airgeadais, nach mbeadh ach ina bhfadhbanna sealadach murach sin, a chur chun donais. Dá bhrí sin, ar bhonn measúnú arna chur ar bun ón údarás ceadúnúcháin agus trí chinneadh arna ghlacadh i rith na tréimhse idir an 1 Márta 2020 agus an 31 Lúnasa 2020, ba cheart foráil a dhéanamh nach bhféadfar ceadúnas de chuid gnóthais iarnróid den sórt sin a chur ar fionraí ná a chúlghairm fad agus nach bhfuil an tsábháilteacht i mbaol, agus fad agus gur dócha go réadúil go ndéanfar atógáil shásúil airgeadais laistigh de thréimhse 6 mhí. Ag deireadh na tréimhse 6 mhí sin, ba cheart an gnóthas a bheith faoi réir rialacha ginearálta a leagtar síos in Airteagal 24(1) de Threoir 2012/34/AE.

               (15)Treoir 96/50/CE
                  33
                lena leagtar síos na coinníollacha  maidir le deimhnithe máistrí báid a fháil chun earraí agus paisinéirí a iompar d'uiscebhealaí intíre san Aontas. Ar theacht in aois a 65 bliana dóibh, ceanglaítear ar shealbhóirí deimhnithe máistrí báid dul faoi scrúduithe tréimhsiúla dochtúra. I bhfianaise na mbeart arna nglacadh i ndáil le ráig COVID-19, agus go háirithe an rochtain theoranta ar sheirbhísí chun seiceálacha dochtúra a dhéanamh, is féidir nach mbeidh sealbhóirí deimhnithe máistrí báid in ann dul faoi na scrúduithe dochtúra is dlite orthu laistigh den tréimhse lena mbaineann na bearta sin. Dá bhrí sin, le haghaidh cásanna ina rachadh an teorainn ama chun dul faoi scrúduithe dochtúra in éag idir an 1 Márta 2020 agus an 31 Lúnasa 2020, ba cheart síneadh 6 mhí a chur leis an teorainn ama sin i ngach ceann de na cásanna lena mbaineann.

               (16)Treoir (AE) 2016/1629 ó Pharlaimint na hEorpa agus ón gComhairle
                  34
                lena leagtar síos ceanglais theicniúla maidir le soithí uiscebhealaí intíre. Le hAirteagal 10 den Treoir sin cuirtear teorainn le tréimhse bhailíochta deimhnithe Aontais um loingseoireacht intíre. Thairis sin, Airteagal 28 de Threoir (AE) 2016/1629 maidir le doiciméid a thagann faoi raon feidhme na Treorach sin agus a d'eisigh údaráis inniúla na mBallstát roimh an 6 Deireadh Fómhair 2018 faoi Threoir 2006/87/CE ó Pharlaimint na hEorpa agus ón gComhairle
                  35
                a bhí infheidhme roimhe sin, foráiltear san Airteagal sin go leanfaidh na doiciméid sin de bheith bailí go dtí go rachaidh siad in éag. De dheasca na mbeart arna nglacadh i bhfianaise ráig COVID-19, is féidir go mbeidh sé dofheidhmithe, nó dodhéanta ar uairibh, do na húdaráis inniúla cigireachtaí teicniúla a chur ar bun chun síneadh a chur le bailíocht deimhnithe áirithe nó, i gcás na ndoiciméad dá dtagraítear in Airteagal 28 de Threoir (AE) 2016/1629, doiciméid a chur ina n‑ionad. Dá bhrí sin, chun go bhféadfaidh na soithí uiscebhealaí intíre ábhartha leanúint de bheith ag feidhmiú is iomchuí síneadh ama 6 mhí a chur le bailíocht na ndeimhnithe Aontais um loingseoireacht intíre agus le bailíocht doiciméad a thagann faoi raon feidhme Airteagal 28 de Threoir (AE) 2016/1629, ar doiciméid agus deimhnithe iad a rachadh in éag idir an 1 Márta 2020 agus an 31 Lúnasa 2020 murach é sin.

               (17)Rialachán (CE) Uimh. 725/2004 ó Pharlaimint na hEorpa agus ón gComhairle
                  36
                lena leagtar síos rialacha maidir le slándáil long agus saoráidí calafort. Treoir 2005/65/CE ó Pharlaimint na hEorpa agus ón gComhairle
                  37
                lena leagtar síos bearta chun slándáil calafoirt a fheabhsú i bhfianaise bagairtí ar theagmhais slándála. Áirithítear léi freisin go rachaidh slándáil fheabhsaithe calafoirt chun tairbhe do na bearta slándála arna nglacadh de bhun Rialachán (CE) Uimh. 725/2004. Tá an ghéarchéim leanúnach sláinte tar éis deacrachtaí a chruthú i dtaca leis na cigireachtaí agus na suirbhéanna slándála muirí a dhéanann údaráis na mBallstát agus atá riachtanach chun doiciméid áirithe a athnuachan agus, dá réir sin, atá riachtanach chun cloí le sprioc-amanna a leagtar síos le reachtaíocht slándála muirí an Aontais. Dá bhrí sin, is gá síneadh de thréimhse réasúnta ama a chur le bailíocht deimhnithe agus le teorainneacha ama le haghaidh na measúnuithe agus na bpleananna a cheanglaítear leis an reachtaíocht sin, chun cur chuige solúbtha pragmatach a chur ar fáil do na Ballstáit agus don tionscal loingis, gan an tslándáil a chur i mbaol. Ba chóir solúbthacht a chur ar fáil freisin i dtaca le druileanna agus cleachtaí slándála muirí, a gceanglaítear leis an reachtaíocht iad a dhéanamh faoi cheann tréimhse áirithe ama.

               (18)I ndáil le cuspóir an Rialacháin seo, eadhon síneadh a chur leis na teorainneacha ama a leagtar síos i ndlí an Aontais chun deimhnithe, ceadúnais nó údaruithe a athnuachan nó a fhadú, ar an ábhar nach féidir leis na Ballstáit an cuspóir sin a ghnóthú go leordhóthanach agus, de bharr fairsinge agus éifeachtaí na gníomhaíochta atá beartaithe, gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú.

               (19)Ba cheart an Rialachán seo a ghlacadh mar ábhar práinne, ionas go mbeidh an tréimhse ina bhfuil éiginnteacht dhlíthiúil a dhéanann difear do roinnt mhaith údarás agus oibreoirí in earnálacha difriúla, go háirithe i gcás ina bhfuil an teorainn ama ábhartha dulta in éag cheana, chomh gairid agus is féidir. Is iomchuí, dá bhrí sin, foráil a dhéanamh maidir le heisceacht ón tréimhse 8 seachtaine dá dtagraítear in Airteagal 4 de Phrótacal Uimh. 1 maidir le ról na bparlaimintí náisiúnta san Aontas Eorpach, atá i gceangal leis an gConradh ar an Aontas Eorpach, leis an gConradh ar Fheidhmiú an Aontais Eorpaigh agus leis an gConradh lena mbunaítear an Comhphobal Eorpach do Fhuinneamh Adamhach.

               (20)De dheasca leathadh tobann gan choinne phaindéim COVID-19 agus na nósanna imeachta ábhartha a cheanglaítear chun na bearta ábhartha a ghlacadh, fágadh nárbh fhéidir na bearta sin a ghlacadh in am. Ar an gcúis sin, ba cheart a chumhdach le forálacha an Rialacháin seo an tréimhse sula dtiocfaidh sé i bhfeidhm. Ag féachaint do chineál na bhforálacha sin, níor cheart sárú ar ionchais dhlisteanacha na ndaoine lena mbaineann a theacht den chur chuige sin.

               (21)Ba cheart an Rialachán seo a theacht i bhfeidhm mar ábhar práinne an lá tar éis lá a fhoilsithe in Iris Oifigiúil an Aontais Eorpaigh,

               TAR ÉIS AN RIALACHÁN SEO A GHLACADH:

               Airteagal 1

               Ábhar

               Leagtar síos leis an Rialachán seo bearta sonracha agus sealadacha is infheidhme maidir le hathnuachan agus síneadh a chur leis an tréimhse bhailíochta i ndáil le deimhnithe, ceadúnais agus údaruithe áirithe agus maidir le seiceálacha tréimhsiúla áirithe agus oiliúint thréimhsiúil áirithe a chur ar athlá mar fhreagairt ar na himthosca urghnácha de dheasca ráig COVID-19 i réimse an iompair de bhóthar, d'iarnród agus d'uiscebhealaí intíre agus i réimse na slándála muirí.

               Airteagal 2

               Síneadh a chur le teorainneacha ama dá bhforáiltear i dTreoir 2003/59/CE

               (1)D'ainneoin Airteagal 8(2) agus (3) de Treoir 2003/59/CE, measfar síneadh sé mhí i ngach cás a bheith curtha leis na teorainneacha ama maidir le hoiliúint thréimhsiúil a chríochnú, atá i gcomhréir leis na forálacha sin, a rachadh in éag idir an 1 Márta 2020 agus an 31 Lúnasa 2020 (an tréimhse thagartha). Fanfaidh Deimhnithe Inniúlachta Gairmiúla bailí dá réir sin.

               (2)Maidir le bailíocht marcála chód comhchuibhithe "95" an Aontais dá bhforáiltear in Iarscríbhinn I a ghabhann le Treoir 2006/126/CE, arna déanamh ag na húdaráis inniúla ar an gceadúnas nó ar an gcárta cáilíochta tiománaí dá dtagraítear in Airteagal 10(1) de Threoir 2003/59/CE ar bhonn deimhnithe inniúlachta gairmiúla dá dtagraítear i mír 1, measfar síneadh sé mhí ón dáta a shonraítear ar an gceadúnas sin nó ar an gcárta cáilíochta tiomána sin a bheith curtha leis an mbailíocht sin.

               (3)I dtaca le bailíocht cártaí cáilíochta tiománaithe dá dtagraítear in Iarscríbhinn II a ghabhann le Treoir 2003/59/CE, a rachadh in éag idir an 1 Márta 2020 agus an 31 Lúnasa 2020 (an tréimhse thagartha), measfar síneadh sé mhí ón dáta éagtha riaracháin a shonraítear ar an gcárta sin a bheith curtha leis an mbailíocht sin.

               (4)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 oiliúint thréimhsiúil a chríochnú nó a dheimhniú, marcáil chód comhchuibhithe "95" an Aontais a dhéanamh, nó cártaí cáilíochta tiománaithe a athnuachan, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear i míreanna 1, 2 agus 3, de réir mar is iomchuí. Féadfar an iarraidh sin a dhéanamh i dtaca leis na tréimhsí tagartha nó leis na tréimhsí sé mhí, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (5)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 4, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1, 2 agus 3 faoi seach, de réir mar atá bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe an oiliúint thréimhsiúil i gceist a chríochnú nó a dheimhniú, marcáil chód comhchuibhithe "95" an Aontais a dhéanamh, nó cártaí cáilíochta tiománaithe a athnuachan.

               Foilseoidh an Coimisiún a chinneadh san Iris Oifigiúil.

               Airteagal 3

               Síneadh a chur le teorainneacha ama dá bhforáiltear i dTreoir 2006/126/CE

               (6)D’ainneoin Airteagal 7 agus phointe 3 (d) d'Iarscríbhinn I a ghabhann le Treoir 2006/126/CE, i dtaca le ceadúnais a rachadh a mbailíocht in éag, i gcomhréir leis na forálacha sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh a bheith curtha le tréimhse bhailíochta na gceadúnas sin go dtí sé mhí ón dáta dá dtagraítear ar cheadúnas den chineál sin.

               (7)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 ceadúnais a athnuachan nó seiceálacha tréimhsiúla a chur i gcrích, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear i míreanna 1, de réir mar is iomchuí. Féadfar an iarraidh sin a dhéanamh i dtaca leis an tréimhse thagartha, nó i dtaca leis an tréimhse sé mhí, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (8)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 2, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i mír 1, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe ceadúnais a athnuachan.

               Foilseoidh an Coimisiún a chinneadh san Iris Oifigiúil.

               Airteagal 4

               Síneadh a chur le teorainneacha ama dá bhforáiltear i Rialachán (AE) Uimh. 165/2014

               (9)D'ainneoin Airteagal 23 de Rialachán (AE) Uimh. 165/2014, cuirfear i gcrích na cigireachtaí rialta dá bhforáiltear i mír 1 den Airteagal sin a bhí le cur i gcrích idir an 1 Márta 2020 agus an 31 Lúnasa 2020 (an tréimhse thagartha) tráth nach déanaí ná sé mhí tar éis an dáta a bhí siad le cur i gcrích de réir an Airteagail sin.

               (10)D'ainneoin Airteagal 28 de Rialachán (AE) Uimh. 165/2014, i gcás ina gcuirfidh tiománaí iarratas isteach ar chárta tiománaí a athnuachan i gcomhréir le mír 1 den Airteagal sin idir an 1 Márta 2020 agus an 31 Lúnasa 2020 (an tréimhse thagartha), soláthróidh na húdaráis inniúla cárta nua tráth nach déanaí ná dhá mhí tar éis an iarrata. Go dtí go bhfaighidh an tiománaí cárta nua ó na húdaráis eisiúna cártaí, beidh Airteagal 35(2) den Rialachán sin infheidhme maidir leis an tiománaí mutatis mutandis.

               (11)D'ainneoin Airteagal 29(4) de Rialachán (AE) Uimh. 165/2014, i gcás ina gcuirfidh tiománaí iarratas isteach ar cárta tiománaí a athsholáthar i gcomhréir le mír 4 den Airteagal sin idir an 1 Márta 2020 agus an 31 Lúnasa 2020 (an tréimhse thagartha), soláthróidh na húdaráis inniúla cárta athsholáthair tráth nach déanaí ná dhá mhí tar éis an iarrata. D'ainneoin Airteagal 29(5) de Rialachán (AE) Uimh. 165/2014, féadfaidh an tiománaí leanúint de bheith ag tiomáint go dtí go bhfaighfear cárta nua ó na húdaráis eisiúna cártaí ar choinníoll gur féidir leis an tiománaí a chruthú gur tugadh an cárta ar ais don údarás inniúil nuair a rinneadh díobháil don charta nó nuair a bhí mífheidhm leis agus gur iarradh a athsholáthar.

               (12)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 cigireachtaí rialta a dhéanamh, cártaí tiománaithe a athnuachan nó a athsholáthar, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear i míreanna 1, 2 agus 3, de réir mar is iomchuí. Féadfar an iarraidh sin a dhéanamh i dtaca leis na tréimhsí tagartha, nó i dtaca leis na spriocdhátaí, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (13)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 4, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1, 2 agus 3 faoi seach, de réir mar atá bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe cigireachtaí rialta a dhéanamh, cárta tiománaí a athnuachan nó cártaí tiománaithe a athsholáthar.

               Foilseoidh an Coimisiún a chinneadh san Iris Oifigiúil.

               Airteagal 5

               Síneadh a chur leis na teorainneacha ama dá bhforáiltear i dTreoir 2014/45/AE

               (14)D'ainneoin Airteagal 5(1), in éineacht le hAirteagal 10(1) agus pointe 8 d'Iarscríbhinn II a ghabhann le Treoir 2014/45/AE, measfar síneadh tréimhse sé mhí a bheith curtha leis na teorainneacha ama maidir le tástálacha ródacmhainneachta ar ghá iad a chur i gcrích idir an 1 Márta 2020 agus an 31 Lúnasa 2020 (an tréimhse thagartha), i gcomhréir leis na forálacha sin.

               (15)D'ainneoin Airteagal 8, in éineacht le pointe 8 d'Iarscríbhinn II a ghabhann le Treoir 2014/45/AE, measfar síneadh tréimhse sé mhí a bheith curtha le bailíocht deimhnithe ródacmhainneachta a rachaidh in éag idir an 1 Márta 2020 agus an 31 Lúnasa 2020 (an tréimhse thagartha).

               (16)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 tástálacha ródacmhainneachta a dhéanamh nó a dheimhniú, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear i míreanna 1 agus 2. Féadfar an iarraidh sin a dhéanamh i dtaca leis na tréimhsí tagartha, nó i dtaca leis na spriocdhátaí, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (17)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1 agus 2 faoi seach, de réir mar atá bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe tástálacha ródacmhainneachta a dhéanamh nó a dheimhniú.

               Foilseoidh an Coimisiún a chinneadh san Iris Oifigiúil.

               Airteagal 6

               Síneadh a chur leis na teorainneacha ama dá bhforáiltear i Rialachán (CE) Uimh. 1071/2009

               D'ainneoin Airteagal 13(1)(c) de Rialachán (CE) Uimh. 1071/2009, i gcás ina léireoidh measúnuithe arna gcur i gcrích ón 1 Márta 2020 go dtí an 31 Nollaig 2020 nach gcomhlíonfaidh gnóthas an ceanglas maidir le seasamh airgeadais a leagtar síos in Airteagal 3(1)(c) den Rialachán sin, ní rachaidh an teorainn ama a leagann údarás inniúil síos le linn na tréimhse sin chun críocha Airteagal 13(1)(c) den Rialachán sin thar dhá mhí dhéag.

               Airteagal 7

               Síneadh a chur leis na teorainneacha ama dá bhforáiltear i Rialachán (CE) Uimh. 1072/2009

               (18)D'ainneoin Airteagal 4(2) de Rialachán (CE) Uimh. 1072/2009, i dtaca le bailíocht na gceadúnas Comhphobail a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh sé mhí a bheith curtha leis an mbailíocht sin.

               (19)D'ainneoin Airteagal 5(7) de Rialachán (CE) Uimh (AE) 1072/2009, i dtaca le bailíocht fianuithe tiománaithe a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh sé mhí a bheith curtha leis an mbailíocht sin.

               (20)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an spriocdháta a bhunaítear i míreanna 1 agus 2 ceadúnais Chomhphobail nó fianuithe tiománaithe a athnuachan de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear sna míreanna sin, de réir mar is iomchuí. Féadfar an iarraidh sin a dhéanamh i dtaca leis na tréimhsí tagartha, nó i dtaca leis na tréimhsí sé mhí, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (21)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1 agus 2 faoi seach, de réir mar atá bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe ceadúnais Chomhphobail nó fianuithe tiománaithe a athnuachan.

               Foilseoidh an Coimisiún a chinneadh san Iris Oifigiúil.

               Airteagal 8

               Síneadh a chur leis na teorainneacha ama dá bhforáiltear i Rialachán (CE) Uimh. 1073/2009

               (22)D'ainneoin Airteagal 4(4) de Rialachán (CE) Uimh 1073/2009, i dtaca le bailíocht na gceadúnas Comhphobail a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh sé mhí a bheith curtha leis an mbailíocht sin.

               (23)D'ainneoin Airteagal 8(3) de Rialachán (CE) Uimh. 1073/2009, glacfaidh an t‑údarás um údarú cinntí faoi iarratais arna ndéanamh ag iompróirí idir an 12 Nollaig 2019 agus 31 Lúnasa 2020 (an tréimhse thagartha) laistigh de shé mhí den dáta a dhéanfar an t‑iarratas. D'ainneoin Airteagal 8(2) de Rialachán (CE) Uimh. 1073/2009, tabharfaidh údaráis inniúla na mBallstát fógra faoina gcinneadh i leith an iarratais don údarás um údarú laistigh de thrí mhí, údaráis inniúla ar iarradh orthu a gcomhaontú i leith an iarratais sin i gcomhréir le mír 1 den Airteagal sin.

               (24)I gcás ina gcinnfidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 ceadúnais Chomhphobail a athnuachan nó seiceálacha tréimhsiúla a chur i gcrích, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear sa mhír sin. Féadfar an iarraidh sin a dhéanamh i dtaca leis an tréimhse thagartha, nó i dtaca leis an tréimhse sé mhí, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (25)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i mír 1, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe ceadúnais Chomhphobail a athnuachan.

               Foilseoidh an Coimisiún a chinneadh san Iris Oifigiúil.

               Airteagal 9

               Síneadh a chur leis na teorainneacha ama dá bhforáiltear i dTreoir (AE) 2016/798

               (26)D'ainneoin Airteagal 10(13) de Threoir (AE) 2016/798, i dtaca le teorainneacha ama maidir le deimhnithe sábháilteachta aonair a athnuachan a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh sé mhí a bheith curtha leis na teorainneacha ama sin. Leanfaidh na deimhnithe sábháilteachta aonair de bheith bailí dá réir sin.

               (27)D'ainneoin Airteagal 12(2) de Threoir (AE) 2016/798, i dtaca le bailíocht údaruithe sábháilteachta a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh sé mhí a bheith curtha leis an mbailíocht sin.

               (28)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 deimhnithe sábháilteachta aonair a eisíodh i gcomhréir le hAirteagal 10(8) de Threoir (AE) 2016/798 a athnuachan nó síneadh ama a chur le tréimhse bhailíochta na n‑údaruithe sábháilteachta, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear i míreanna 1 agus 2, de réir mar is iomchuí. Féadfar an iarraidh sin a dhéanamh i dtaca leis na tréimhsí tagartha nó leis na tréimhsí sé mhí, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (29)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1 agus 2 faoi seach, de réir mar atá bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe deimhnithe sábháilteachta aonair a athnuachan nó síneadh ama a chur le húdaruithe sábháilteachta.

               Foilseoidh an Coimisiún a chinneadh san Iris Oifigiúil.

               Airteagal 10

               Síneadh a chur le teorainneacha ama dá bhforáiltear i dTreoir (AE) 2004/49/CE

               (30)D'ainneoin Airteagal 10(5) de Threoir 2004/49/CE, i dtaca leis na teorainneacha ama maidir le hathnuachan deimhnithe sábháilteachta a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh sé mhí a bheith curtha leis na teorainneacha ama sin. Leanfaidh na deimhnithe máistrí báid de bheith bailí dá réir sin.

               (31)D'ainneoin Airteagal 11(2) de Threoir 2004/49/CE, i dtaca leis na teorainneacha ama maidir le hathnuachan údaruithe sábháilteachta a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh sé mhí a bheith curtha leis na teorainneacha ama sin. Leanfaidh na húdaruithe sábháilteachta de bheith bailí dá réir sin.

               (32)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 deimhnithe sábháilteachta nó údaruithe sábháilteachta a athnuachan, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe ar údarú a dhéanamh síneadh ama a chur i bhfeidhm i ndáil leis na tréimhsí a shonraítear i míreanna 1 agus 2, de réir mar is iomchuí. Féadfar an iarraidh sin a dhéanamh i dtaca leis na tréimhsí tagartha, nó i dtaca leis na tréimhsí sé mhí, nó i dtaca leis an dá cheann díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (33)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1 agus 2 faoi seach, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe deimhnithe sábháilteachta nó údaruithe sábháilteachta a athnuachan.

               Foilseoidh an Coimisiún a chinneadh san Iris Oifigiúil.

               Airteagal 11

               Síneadh a chur leis na teorainneacha ama dá bhforáiltear i dTreoir 2007/59/CE

               (34)D’ainneoin Airteagal 14(5) de Threoir 2007/59/CE, i dtaca le bailíocht ceadúnas a rachadh in éag idir an 1 Márta 2020 agus an 31 Lúnasa 2020 (an tréimhse thagartha), measfar síneadh ama a bheith curtha leis an mbailíocht sin go dtí 6 mhí tar éis dháta dul in éag an cheadúnais sin.

               (35)D’ainneoin Airteagal 16 agus Iarscríbhinní II agus VII de Threoir 2007/59/CE, i dtaca leis na teorainneacha ama maidir le cur i gcrích na seiceálacha tréimhsiúla, a rachadh in éag, i gcomhréir leis na forálacha sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh 6 mhí a bheith curtha leis na teorainneacha ama sin i ngach cás. I dtaca leis na ceadúnais dá dtagraítear in Airteagal 14 agus na deimhnithe dá dtagraítear in Airteagal 15 de Threoir 2007/59/CE, leanfaidh siad de bheith bailí dá réir sin.

               (36)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 ceadúnais a athnuachan nó seiceálacha tréimhsiúla a chur i gcrích, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe a dhéanamh ar údarú chun síneadh ama a chur i bhfeidhm i ndáil leis na tréimhsí a shonraítear i míreanna 1 agus 2, de réir mar is iomchuí. Féadfar an iarraidh sin a dhéanamh i dtaca leis na tréimhsí tagartha nó leis na tréimhsí 6 mhí, nó i dtaca leis an dá thréimhse sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (37)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1 agus 2 faoi seach, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe ceadúnais a athnuachan nó seiceálacha tréimhsiúla a chur i gcrích.

               Foilseoidh an Coimisiún a chinneadh san Iris Oifigiúil.

               Airteagal 12

               Síneadh a chur leis na teorainneacha ama dá bhforáiltear i dTreoir 2012/34/AE

               (38)D’ainneoin Airteagal 24(3) de Threoir 2012/34/AE, i dtaca le bailíocht ceadúnas sealadach a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh a bheith curtha leis an mbailíocht sin go dtí 6 mhí tar éis an dáta deiridh bailíochta a luaitear ar an gceadúnas.

               (39)D’ainneoin Airteagal 25(2) de Threoir 2012/34/AE, déanfaidh an t‑údarás ceadúnúcháin cinneadh, i leith iarratas a rinneadh sa tréimhse idir an 12 Eanáir 2020 agus an 31 Lúnasa 2020, tráth nach déanaí ná 9 mí ón uair a gheobhaidh siad gach faisnéis ábhartha, go háirithe na sonraí dá dtagraítear in Iarscríbhinn III.

               (40)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 cur ar fionraí ceadúnas a fhoirceannadh nó ceadúnais nua, tar éis cúlghairm a rinneadh roimhe sin, a eisiúint, de bharr bearta a rinne Ballstát, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe a dhéanamh ar údarú chun síneadh ama a chur i bhfeidhm i ndáil leis na tréimhsí a shonraítear i mír 1. Féadfar an iarraidh sin a dhéanamh i dtaca leis an tréimhse thagartha, nó i dtaca leis an tréimhse 6 mhí, nó i dtaca leis an dá thréimhse sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (41)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i mír 1, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe cur ar fionraí ceadúnas a fhoirceannadh nó ceadúnais nua, tar éis cúlghairm a rinneadh roimhe sin, a eisiúint.

               Foilseoidh an Coimisiún a chinneadh san Iris Oifigiúil.

               Airteagal 13

               An láimhseáil a dhéanfar ar cheadúnais do ghnóthais iarnróid faoi Threoir 2012/34/AE i gcás easpa folláine airgeadais

               D’ainneoin Airteagal 24(1) de Treoir 2012/34/AE, i gcás inar deimhin le húdarás ceadúnúcháin, sa tréimhse idir an 1 Márta 2020 agus an 31 Lúnasa 2020, nach féidir le gnóthas iarnróid na ceanglais i ndáil le folláine airgeadais dá dtagraítear in Airteagal 20 den Treoir sin a chomhlíonadh, féadfaidh sé, le linn na tréimhse sin, a chinneadh gan ceadúnas an ghnóthais iarnróid a chur ar fionraí ná a chúlghairm, ar choinníoll nach ann d’aon riosca sábháilteachta agus gur réalaíoch a bheith ag dréim le hatógáil shásúil airgeadais laistigh den tréimhse 6 mhí dá éis sin. Déanfaidh sé athbhreithniú ar fheidhmíocht an ghnóthais iarnróid i gceist ag deireadh na tréimhse 6 mhí agus cinnfidh sé an gcuirfear an ceadúnas ar fionraí nó an gcúlghairfear é faoi Airteagal 24(1) agus ar cheart ceadúnas sealadach a thabhairt ar bhonn Airteagal 24(3) den Treoir sin.

               Airteagal 14

               Síneadh a chur leis na teorainneacha ama dá bhforáiltear i dTreoir 96/50/CE

               (42)D'ainneoin Airteagal 6(2) de Threoir 96/50/CE, i dtaca leis na teorainneacha ama maidir le dul faoi scrúdú dochtúra a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh 6 mhí a bheith curtha leis na teorainneacha ama sin. Leanfaidh na deimhnithe máistrí báid de bheith bailí dá réir sin.

               (43)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 scrúduithe dochtúra a chur i gcrích de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe a dhéanamh ar údarú chun síneadh ama a chur i bhfeidhm i ndáil leis na tréimhsí a shonraítear i mír 1, de réir mar is iomchuí. Féadfar an iarraidh sin a dhéanamh i dtaca leis an tréimhse thagartha nó leis an tréimhse 6 mhí, nó i dtaca leis an dá thréimhse sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (44)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 2, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i mír 1, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe scrúduithe dochtúra a chur i gcrích.

                  Foilseoidh an Coimisiún a chinneadh san Iris Oifigiúil.

               Airteagal 15

               Síneadh a chur leis na teorainneacha ama dá bhforáiltear i dTreoir (AE) 2016/1629

               (45)D'ainneoin Airteagal 10 de Threoir (AE) 2016/1629, i dtaca le bailíocht deimhnithe Aontais um loingseoireacht intíre a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh 6 mhí a bheith curtha leis an mbailíocht sin.

               (46)D’ainneoin Airteagal 28 de Threoir (AE) 2016/1629, i dtaca le bailíocht doiciméad a thagann faoi raon feidhme na Treorach sin agus a d’eisigh údaráis inniúla na mBallstát faoi Threoir 2006/87/CE roimh an 6 Deireadh Fómhair 2018, a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh 6 mhí a bheith curtha leis an mbailíocht sin.

               (47)I gcás ina measfaidh Ballstát gur dócha go mbeidh sé dofheidhmithe fós tráth is déanaí ná an 31 Lúnasa 2020 deimhnithe Aontais um loingseoireacht intíre a athnuachan, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe a dhéanamh ar údarú chun síneadh ama a chur i bhfeidhm i ndáil leis na tréimhsí a shonraítear i míreanna 1 agus 2, de réir mar is iomchuí. Féadfar an iarraidh sin a dhéanamh i dtaca leis an tréimhse thagartha, nó i dtaca leis an tréimhse 6 mhí, nó i dtaca leis an dá thréimhse sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (48)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1 agus 2 faoi seach, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe deimhnithe Aontais um loingseoireacht intíre a chur i gcrích.

               Foilseoidh an Coimisiún a chinneadh san Iris Oifigiúil.

               Airteagal 16

               Síneadh a chur leis na teorainneacha ama dá bhforáiltear i Rialachán (CE) Uimh. 725/2004

               (49)D'ainneoin Airteagal 3(6) de Rialachán (CE) Uimh. 725/2004, i dtaca leis na teorainneacha ama maidir le measúnuithe a dhéanamh ar shlándáil saoráidí calafoirt, a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh go dtí an 30 Samhain 2020 a bheith curtha leis na teorainneacha ama sin.

               (50)De mhaolú ar Roinn 13.6 i gCuid B d’Iarscríbhinn III a ghabhann le Rialachán (CE) Uimh. 725/2004, más rud é nach féidir, in 2020, druileanna a dhéanamh sna tréimhsí a shonraítear sa Roinn sin, ba cheart druil a dhéanamh faoi dhó, ar a laghad, le linn na bliana sin agus gan níos mó ná 6 mhí a bheith idir na druileanna.

               (51)D’ainneoin Ranna 13.7 agus 18.6 i gCuid B d’Iarscríbhinn III a ghabhann le Rialachán (CE) Uimh. 725/2004, i dtaca leis na teorainneacha ama 18 mí maidir le déanamh na gcineálacha éagsúla freachnaimh, a rachadh in éag, i gcomhréir leis na forálacha sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh 6 mhí a bheith curtha leis na teorainneacha ama sin i ngach cás ach ní rachaidh an síneadh sin thar an 31 Nollaig 2020 i gcás ar bith.

               (52)Chun críocha an cheanglais a leagtar amach i Ranna 13.7 agus 18.6 i gCuid B d’Iarscríbhinn III a ghabhann le Rialachán (CE) Uimh. 725/2004, ceanglas a éilíonn go ndéanfar na cineálacha éagsúla freachnaimh gach bliain féilire, measfar, i dtaca le freachnaimh a dhéanfar in 2021 le linn na tréimhse a údarófar de bhun mhír 5, na freachnaimh sin a bheith déanta in 2020. I gcás ina measfaidh Ballstát gur dócha go mbeidh sé dofheidhmithe fós measúnuithe a dhéanamh ar shlándáil saoráidí calafoirt nó na cineálacha éagsúla freachnaimh a dhéanamh dá dtagraítear i Ranna 13.7 agus 18.6 i gCuid B d’Iarscríbhinn III a ghabhann le Rialachán (CE) Uimh. 725/2004, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe a dhéanamh ar údarú chun síneadh ama a chur i bhfeidhm i ndáil leis na tréimhsí a shonraítear i míreanna 1 agus 3, de réir mar is iomchuí. Féadfar an iarraidh sin a dhéanamh i dtaca leis an tréimhse thagartha, i dtaca leis an sprioc-am nó i dtaca leis an tréimhse 6 mhí, nó i dtaca le haon teaglaim díobh sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (53)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 4, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1 agus 3 faoi seach, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe measúnuithe a dhéanamh ar shlándáil saoráidí calafoirt nó na cineálacha éagsúla freachnaimh a dhéanamh.

               Foilseoidh an Coimisiún a chinneadh san Iris Oifigiúil.

               Airteagal 17

               Síneadh a chur leis na teorainneacha ama dá bhforáiltear i dTreoir 2005/65/CE

               (54)D’ainneoin Airteagal 10 de Threoir 2005/65/CE, i dtaca leis na teorainneacha ama maidir le hathbhreithniú a dhéanamh ar mheasúnuithe slándála calafoirt agus ar phleananna slándála calafoirt, a rachadh in éag, i gcomhréir leis an bhforáil sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh 6 mhí a bheith curtha leis na teorainneacha ama sin i ngach cás ach ní rachaidh an síneadh sin thar an 30 Samhain 2020 i gcás ar bith.

               (55)D’ainneoin Airteagal 7(7) agus Iarscríbhinn III de Threoir 2005/65, i dtaca leis na teorainneacha ama 18 mí maidir le hoiliúint a chríochnú, a rachadh in éag, i gcomhréir leis an Iarscríbhinn sin, idir an 1 Márta 2020 agus an 31 Lúnasa 2020 (an tréimhse thagartha), measfar síneadh 6 mhí a bheith curtha leis na teorainneacha ama sin i ngach cás ach ní rachaidh an síneadh sin thar an 30 Samhain 2020 i gcás ar bith.

               (56)Chun críocha an cheanglais a leagtar amach in Iarscríbhinn III a ghabhann le Treoir 2005/65/CE, ceanglas a éilíonn go ndéanfar na freachnaimh oiliúna gach bliain féilire, measfar, i dtaca le freachnaimh a dhéanfar in 2021 le linn na tréimhse a údarófar de bhun mhír 4, na freachnaimh sin a bheith déanta in 2020.

               (57)I gcás ina measfaidh Ballstát gur dócha go mbeidh sé dofheidhmithe fós an t‑athbhreithniú ar mheasúnuithe slándála calafoirt nó ar phleananna slándála calafoirt a chur i gcrích nó an oiliúint a chríochnú, de bharr bearta a rinne sé, ar bearta iad arb é is aidhm dóibh scaipeadh COVID-19 a chosc nó a shrianadh, féadfaidh sé iarraidh réasúnaithe a dhéanamh ar údarú chun síneadh ama a chur i bhfeidhm i ndáil leis na tréimhsí a shonraítear i míreanna 1 agus 2, de réir mar is iomchuí. Féadfar an iarraidh sin a dhéanamh i dtaca leis an tréimhse thagartha, nó i dtaca leis an tréimhse 6 mhí, nó i dtaca leis an dá thréimhse sin. Cuirfear an iarraidh sin faoi bhráid an Choimisiúin faoin 15 Iúil 2020 ar a dhéanaí.

               (58)I gcás ina gcinnfidh an Coimisiún, ar fháil iarrata dó a cuireadh faoina bhráid i gcomhréir le mír 3, gur comhlíonadh na ceanglais a leagtar síos sa mhír sin, glacfaidh sé cinneadh lena n‑údarófar don Bhallstát i gceist síneadh ama a chur i bhfeidhm i ndáil leis na tréimhsí a shonraítear i míreanna 1 nó 2 faoi seach, de réir mar a bheidh bonn cirt leis sin i ngach cás. Beidh teorainn leis an síneadh sin, teorainn a thabharfaidh san áireamh an fad ama is dócha a leanfaidh sé de bheith dofheidhmithe an t‑athbhreithniú ar mheasúnuithe slándála calafoirt nó ar phleananna slándála calafoirt a chur i gcrích nó an oiliúint a chríochnú.

               Foilseoidh an Coimisiún a chinneadh san Iris Oifigiúil.

               Airteagal 18

               Teacht i bhfeidhm

               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Rialachán (CE) Uimh. 561/2006 ó Pharlaimint na hEorpa agus ón gComhairle an 15 Márta 2006 maidir le comhchuibhiú reachtaíochta sóisialta áirithe a bhaineann le hiompar de bhóthar agus lena leasaítear Rialachán (CEE) Uimh. 3821/85 ón gComhairle agus Rialachán (CE) Uimh. 2135/98 ón gComhairle agus lena n‑aisghairtear Rialachán (CEE) Uimh. 3820/85 ón gComhairle (IO L 102, 11.4.2006, lch. 1).

                     (2)

                        IO L 226, 10.9.2003, lch. 4.

                     (3)

                        IO L 403, 30.12.2006, lch. 18.

                     (4)

                        IO L 60, 28.2.2014, lch. 1.

                     (5)

                        IO L 127, 29.4.2014, lch. 51.

                     (6)

                        IO L 300, 14.11.2009, lch. 51.

                     (7)

                        IO L 300, 14.11.2009, lch. 72.

                     (8)

                        IO L 300, 14.11.2009, lch. 88.

                     (9)

                        IO L 138, 26.5.2016, lch. 102.

                     (10)

                        IO L 164, 30.4.2004, lch. 44.

                     (11)

                        IO L 315, 3.12.2007, lch. 51.

                     (12)

                        IO L 343, 14.12.2012, lch. 32.

                     (13)

                        IO L 235, 17.9.1996, lch. 31.

                     (14)

                        IO L 252, 16.9.2016, lch.118.

                     (15)

                        IO L 389, 30.12.2006, lch. 1.

                     (16)

                        IO L 129, 29.4.2004, lch. 6.

                     (17)

                        IO L 310, 25.11.2005, lch. 28.

                     (18)

                        IO C […], […], lch. […].

                     (19)

                        IO C […], […], lch. […].

                     (20)

                        Treoir 2003/59/CE ó Pharlaimint na hEorpa agus ón gComhairle an 15 Iúil 2003 maidir le cáiliú tosaigh agus oiliúint thréimhsiúil do thiománaithe feithiclí bóthair áirithe a úsáidtear chun earraí agus paisinéirí a iompar, lena leasaítear Rialachán (CEE) Uimh. 3820/85 ón gComhairle agus Treoir 91/439/CEE ón gComhairle agus lena n‑aisghairtear Treoir 76/914/CEE ón gComhairle (IO L 226, 10.9.2003, lch. 4).

                     (21)

                        Treoir 2006/126/CE ó Pharlaimint na hEorpa agus ón gComhairle an 20 Nollaig 2006 maidir le ceadúnais tiomána (IO L 403, 30.12.2006, lch. 18).

                     (22)

                        Rialachán (AE) Uimh. 165/2014 ó Pharlaimint na hEorpa agus ón gComhairle an 4 Feabhra 2014 maidir le tacagraif in iompar de bhóthar, lena n‑aisghairtear Rialachán (CEE) Uimh. 3821/85 ón gComhairle maidir le trealamh taifeadta in iompar de bhóthar agus lena leasaítear Rialachán (CE) Uimh. 561/2006 ó Pharlaimint na hEorpa agus ón gComhairle maidir le comhchuibhiú reachtaíochta sóisialta áirithe a bhaineann le hiompar de bhóthar (IO L 60, 28.2.2014, lch. 1).

                     (23)

                        Rialachán (CE) Uimh. 561/2006 ó Pharlaimint na hEorpa agus ón gComhairle an 15 Márta 2006 maidir le comhchuibhiú reachtaíochta sóisialta áirithe a bhaineann le hiompar de bhóthar agus lena leasaítear Rialachán (CEE) Uimh. 3821/85 ón gComhairle agus Rialachán (CE) Uimh. 2135/98 ón gComhairle agus lena n‑aisghairtear Rialachán (CEE) Uimh. 3820/85 ón gComhairle (IO L 102, 11.4.2006, lch. 1).

                     (24)

                        Treoir 2002/15/CE ó Pharlaimint na hEorpa agus ón gComhairle an 11 Márta 2002 maidir le heagrú amanna oibre daoine atá i mbun gníomhaíochtaí soghluaiste iompair de bhóthar (IO L 80, 23.3.2002, lch. 35).

                     (25)

                        Treoir 2014/45/AE ó Pharlaimint na hEorpa agus ón gComhairle an 3 Aibreán 2014 maidir le tástálacha tréimhsiúla ródacmhainneachta do mhótarfheithiclí agus dá leantóirí agus lena n‑aisghairtear Treoir 2009/40/CE (IO L 127, 29.4.2014, lch. 51).

                     (26)

                        Rialachán (CE) Uimh. 1071/2009 ó Pharlaimint na hEorpa agus ón gComhairle an 21 Deireadh Fómhair 2009 lena mbunaítear rialacha comhchoiteanna maidir leis na coinníollacha a bheidh le comhlíonadh chun gairm an oibreora iompair de bhóthar a chleachtadh agus lena n‑aisghairtear Treoir 96/26/CE ón gComhairle (IO L 300, 14.11.2009, lch. 51).

                     (27)

                        Rialachán (CE) Uimh. 1072/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le rialacha comhchoiteanna le haghaidh rochtain ar an margadh idirnáisiúnta tarlaithe de bhóthar (IO L 300, 14.11.2009, lch. 72).

                     (28)

                        Rialachán (CE) Uimh. 1073/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le rialacha comhchoiteanna le haghaidh rochtain ar an margadh idirnáisiúnta do sheirbhísí cóiste agus bus agus lena leasaítear Rialachán (CE) Uimh. 561/2006 (IO L 300, 14.11.2009, lch. 88).

                     (29)

                        Treoir (AE) 2016/798 ó Pharlaimint na hEorpa agus ón gComhairle an 11 Bealtaine 2016 maidir le sábháilteacht iarnróid (IO L 138, 26.5.2016, lch. 102).

                     (30)

                        Treoir 2004/49/CE ó Pharlaimint na hEorpa agus ón gComhairle an 29 Aibreán 2004 maidir le sábháilteacht ar iarnróid an Chomhphobail agus lena leasaítear Treoir 95/18/CE ón gComhairle maidir le ceadúnú gnóthas iarnróid agus Treoir 2001/14/CE maidir le toilleadh bonneagair iarnróid a leithdháileadh agus maidir le muirir a ghearradh i leith úsáid bonneagair iarnróid agus deimhniúchán sábháilteachta (IO L 164, 30.4.2004, lch. 44).

                     (31)

                        Treoir 2007/59/CE ó Pharlaimint na hEorpa agus ón gComhairle an 23 Deireadh Fómhair 2007 maidir le deimhniúchán a dhéanamh ar thiománaithe traenach a bhfuil innill féinghluaiste agus traenacha á n‑oibriú acu i gcóras iarnróid an Chomhphobail (IO L 315, 3.12.2007, lch. 51).

                     (32)

                        Treoir 2012/34/AE ó Pharlaimint na hEorpa agus ón gComhairle an 21 Samhain 2012 lena mbunaítear limistéar Eorpach aonair iarnróid (IO L 343, 14.12.2012, lch. 32).

                     (33)

                        Treoir 96/50/CE ón gComhairle an 23 Iúil 1996 maidir le comhchuibhiú na gcoinníollacha a bhaineann le deimhnithe náisiúnta máistrí báid chun earraí agus paisinéirí a iompar d'uiscebhealach intíre sa Chomhphobal (IO L 235, 17.9.1996, lch. 31).

                     (34)

                        Treoir (AE) 2016/1629 ó Pharlaimint na hEorpa agus ón gComhairle an 14 Meán Fómhair 2016 lena leagtar síos ceanglais theicniúla le haghaidh soithí uiscebhealaí intíre, lena leasaítear Treoir 2009/100/CE agus lena n‑aisghairtear Treoir 2006/87/CE (IO L 252, 16.9.2016, lch. 118).

                     (35)

                        Treoir 2006/87/CE ó Pharlaimint na hEorpa agus ón gComhairle an 12 Nollaig 2006 lena leagtar síos ceanglais theicniúla le haghaidh soithí uiscebhealaí intíre, agus lena n‑aisghairtear Treoir 82/714/CEE (IO L 389, 30.12.2006, lch. 1).

                     (36)

                        Rialachán (CE) Uimh. 725/2004 ó Pharlaimint na hEorpa agus ón gComhairle an 31 Márta 2004 maidir le slándáil long agus saoráidí calafoirt a fheabhsú (IO L 129, 29.4.2004, lch. 6).

                     (37)

                        Treoir 2005/65/CE ó Pharlaimint na hEorpa agus ón gComhairle an 26 Deireadh Fómhair 2005 maidir le slándáil chalafoirt a fheabhsú (IO L 310, 25.11.2005, lch. 28).